title: Individualistinen anarkismi

text: Erojakin on paljon. Talouskysymyksissä individualististen anarkistien kantoja ovat muun muassa mutualismi (Proudhon, Emile Armand, varhainen Benjamin Tucker; kannattivat markkinoita paitsi että rajoittivat omistusoikeutta), Egoistinen anarkismi (Stirner, John Henry Mackay, Lev Chernyi, myöhäinen Tucker, suhtautuivat kielteisesti omistamiseen ja markkinoihin), anarkokommunismi (Albert Libertad, illegalismi) ja anarkokapitalismi (Gustave de Molinari, David Friedman, Murray Rothbard; kannattivat vapaata markkinataloutta ja yksityisomistusta).


title: Individualistinen anarkismi

text: Moni individualistinen anarkisti kokeilee ja uhmaakin sosiaalisia konventioita, usein boheemisti, saattaa vaatia seksuaalista kulttuurista vapautta ("vapaa rakkaus") ja olla ihastunut taiteen käyttäytymisen ja vaatetuksen innovaatioihin. Näin vapaa rakkaus


title: Individualistinen anarkismi

text: William Godwin oli individualistinen anarkisti ja filosofinen anarkisti, joka sai vaikutteita valistusajasta ja kehitti monen mielestä ensimmäisen modernin anarkistisen koulukunnan.


title: Individualistinen anarkismi

text: Pjotr Kropotkinin mukaan Godwin "muotoili ensimmäisenä anarkismin poliittiset ja taloudelliset käsitteet vaikkei antanut ajatuksilleen tuota nimitystä ['anarkismi']." Godwin oli utilitaristi, joka kuitenkin uskoi, että kaikki yksilöt eivät ole samanarvoisia vaan enemmän sosiaalista hyvää tuottavat ovat arvokkaampia ja siksi heitä pitäisi suosia: siis kaikilla ei olisi samoja oikeuksia. Godwin vastusti valtiovaltaa, koska se puuttuu yksilön oikeuteen, "yksityiseen harkintaan", päättää, mikä hänen toimintansa maksimoisi utiliteetin (hyödyn). Hän tuomitsee muutkin yksilön harkintaa rajoittavat auktoriteetit. Stirner kehitti variantin tästä poistaen utilitarismin.


title: Individualistinen anarkismi

text: Godwin oli ääri-individualisti: kaikki yhteistyö työssä tulisi eliminoida. Godwinin individualismi oli niin radikaalia, että hän jopa vastusti yksilöiden yhteisesiintymistä orkestereissa: hän kirjoitti teoksessaan "Political Justice", että ""kaikki, mitä termillä yhteistyö ymmärretään, on jollain tavalla pahaa." Ainoa poikkeus tähän hänellä oli se spontaani yhteistyö, joka joskus syntyy, kun yhteisöä uhataan väkivallalla. Yksi syy vastustaa yhteistyötä oli se, että se rajoittaa yksilön kykyä edistää suurempaa hyvää.


title: Individualistinen anarkismi

text: Vaikka Godwin vastusti valtiovaltaa, hänen mukaansa minimivaltio on toistaiseksi "välttämätön paha", joka ajan mittaan tiedon lisääntyessä tulisi yhä merkityksettömämmäksi ja vallattomammaksi. Hän vastusti erityisesti demokratiaa peläten enemmistön sortavan yksilöä, joskin piti diktatuuria vielä demokratiaakin pahempana.


title: Individualistinen anarkismi

text: Godwin tuki yksityistä omistusoikeutta ja sanoi: "jokainen on oikeutettu työnsä tuotosten hallitsemiseen"". Toisaalta hän suositteli, että yksilöt antaisivat toisilleen lahjaksi tarpeetonta omaisuuttaan näiden tarvitessa sitä. Siis vaikka ihmisillä oli oikeus yksityisomaisuuteen, heidän tulisi olla altruisteja. Tämä perustui utilitarismiin. Tähän lahjoittamiseen ei kuitenkaan saisi pakottaa, vaan sen tulisi olla yksilön "vapaan harkinnan" varassa. Hän ei kannattanut yhteisomistusta kuten kommunismissa, mutta silti anarkokommunistit saivat vaikutteita hänen suosituksestaan jakaa ylijäämää.


title: Individualistinen anarkismi

text: Godwinin näkemykset eivät täysin vastaa niiden ideologioiden näkemyksiä, jotka sanovat saaneensa häneltä vaikutteita. Historioitsija Albert Weisbord pitää Godwinia varauksetta individualistisena anarkistina. Osa muista utilitaristeista on arvioinut, että on parempi antaa ulkopuolisen vallan pakottaa ihmiset lahjoittamaan kuin antaa kunkin päättää omasta lahjoittamisetaan.


title: Individualistinen anarkismi

text: Erittäin vaikutusvaltainen varhainen individualistinen anarkisti oli Josiah Warren, joka oli osallistunut Robert Owenin utooppisen sosialismin kokeiluyhteisöön nimeltä "New Harmony" ja päätynyt siihen, että tuollaista parempi on järjestelmä, joka kunnioittaa "yksilön itsemääräämisoikeutta" ja oikeutta käyttää omaisuuttaan kuten yksilö itse haluaa.


title: Individualistinen anarkismi

text: Yhdysvalloissa perustettiin "Bostonin anarkismi". Amerikkalaiset individualistit pitivät ongelmattomana sitä, että "joku työllistää toisen" tai "ohjaa toista" tämän työssä mutta vaativat, että "kaikki rikastumisen luonnolliset edellytykset ovat kaikkien saavutettavissa samoin ehdoin ja lakien suomien etuoikeuksien aikaansaaman monopolit lakkautetaan.


title: Individualistinen anarkismi

text: Heistä valtiomonopolikapitalismi eli valtion suosimat monopolit estivät työtä saamasta täyttä korvausta. Voltairine de Cleyre tiivisti filosofian sanomalla, että anarkoindividualistit "tukevat vankasti ajatusta, että työnantaminen ja työllistyminen, ostaminen ja myyminen, pankkitoiminta ja muut kaupalliset instituutiot, jotka rakentuvat yksityisomaisuuden ympärille, ovat itsessään hyviä ja ainoastaan valtion puuttuminen niihin tekee niistä pahoja."


title: Individualistinen anarkismi

text: 1800-luvun yhdysvaltalaiset individualistit olivat erimielisiä joistain asioista kuten IP-oikeuksista ja maanomistuksesta. Suuri skisma syntyi vuosisadan lopulla, kun Tucker lakkasi kannattamasta luonnonoikeutta ja kääntyi Max Stirnerin "egoismiin".


title: Individualistinen anarkismi

text: Jotkut, kuten Benjamin Tucker, kutsuivat itseään "sosialisteiksi", käyttäen sanaa hyvin laajassa merkityksessä (viitaten työväenluokan aseman parantamiseen). 1900-luvun tullen individualistinen anarkismi yleisimmissä muodoissaan alkoi heiketä ja vuosisadan puolivälistä alkaen niitä alkoi korvata anarkokapitalismi..


title: Individualistinen anarkismi

text: 1800-luvun individualisten anarkistien enemmistö uskoi työnarvoteoriaan. On arvioitu, että anarkokapitalismin nousu on tulos siitä, että 1800-luvun Yhdysvaltojen individualististen anarkistien teorioista poistetaan työnarvoteoria seurauksineen. Näin klassisen taloustieteen yleisemminkin virheelliseksi katsottu työnarvoteoria korvautui uusklassisen taloustieteen subjektiivisen arvon teorialla: työn tai muun hyödykkeen arvo on se, mitä ihmiset siitä päätyvät vapaaehtoisesti maksamaan, samankin tuotteen arvo voi nousta tai laskea. Mutualisti Kevin Carson on sanonut: "Useimmat itseään nykyään 'individualistisiksi anarkisteiksi' kutsuvat ovat Murray Rothbardin itävaltalaisen taloustieteen seuraajia."


title: Individualistinen anarkismi

text: Murray Rothbard, liberaali Ludwig von Misesin oppilas, yhdisti itävaltalaisen koulukunnan taloustieteen ehdottoman ihmisoikeusnäkemyksen ja valtion hylkäämisen kanssa; nämä hän oli omaksunut 1800-luvun yhdysvaltalaisilta anarkoindividualisteilta kuten Lysander Spooner ja Benjamin Tucker.


title: Individualistinen anarkismi

text: Agorismi on radikaali vasemmistolibertaristinen anarkismin muoto, jonka kehitti anarkokapitalismista 1900-luvun lopulla Samuel Edward Konkin III (a.k.a. SEK3). Agoristien päämääränä on yhteisö, jossa kaikki "suhteet ihmisten välillä ovat vapaaehtoisia vaihtoja – vapaa markkinatalous." Agoristit ovat propertaristisia markkina-anarkisteja, joiden mielestä omistusoikeus on luonnonoikeus, joka syntyy itsensä omistamisesta ja joka ei estä yhteisomistusta, mikäli omaisuuden omistajat vapaaehtoisesti sopivat sellaisesta keskenään. Agoristit kiistelevät keskenään IP-oikeuksista.


title: Individualistinen anarkismi

text: Carlotta Andersonin mukaan Yhdysvaltojen individualistiset anarkistit hyväksyvät, että vapaa kilpailu johtaa vaurauden epätasaiseen jakautumiseen "eivätkä näe sitä epäoikeudenmukaisena." Tucker selitti: "Jos elän vapaana ja rikkaana, en itke siksi, että naapurini, yhtä vapaa, on rikkaampi. Vapaus tekee lopulta kaikista rikkaita; se ei tee kaikista yhtä rikkaita. Autoritaarisuus voi tehdä (ja olla tekemättä) kaikkista yhtä rikkaita lompakostaan; se varmasti tekee heidät yhtä köyhiksi kaikessa, mikä tekee elämästä eniten elämän arvoista."


title: Full Contact Karate

text: Full contact karate on kamppailulaji. Oikeaa alkuperäinen Full Contact Karate sekoitetaan usein muihinkin lajeihin, koska sama kielellinen yhteenottokäsite kulkee monienkin lajien kanssa, mutta laji sinällään on aivan omanlaisensa.


title: Full Contact Karate

text: Alkuperäisessä Full Contact Karate lajissa ei käytetä kintaita, eikä käsi ole nyrkissä, vaan sen muoto saattaa alati vaihtua halutun iskutyypin mukaisesti. Jalkojen käyttö ei ole mitenkään etusijalla, vaikka niillä saadaankin lisää ulottuvuutta. Lajissa käytetään koko ruumista, siis lähes kaikkia lihaksia antamaan maksiminopeus ja voima iskuihin käsien ja jalkojen kautta. Tarkoituksena on mahdollisimman nopea vastustajan lamaannutus. Tyrmäys ei ole siis etusijalla, vaan otteet vain kovenevat vastuksen mukaisesti. Aina harjoituksista alkaen iskut opetellaan sekä lyödään perille asti, näin oikeat tekniikat hallitaan myös käytännössäkin, vaikkakin tällöin ei tietenkään käytetäkään juurikaan voimaa, ovat mustelmat ja pienet verenvuodatuksetkin lajin arkea. Tästä tulee nimi täysi kontaktikarate. Lajissa on myös vastaavien iskujen ym. hyökkäysten torjuntatekniikat, mutta yleensä ainakin jokin raaja on tosi tukevasti maassa kiinni, eli hypyt eivät siihen juurikaan kuulu. Oleellinen osa lajia on murtotekniikat (käden/sormien erilaiset muodostelmat iskussa). Kokenut harrastaja voi lyödä läpi kivilevyn paljaalla kädellä, ilman murtumia tai verenvuotoa.


title: Full Contact Karate

text: Tätä oikeaa ja alkuperäistä Full Contact Karate -lajia harrastettiin Suomessakin 80-luvulla.


title: Lutikkalinna

text: Lutikkalinna on Helsingin Katajanokalla sijaitseva entinen Puolustusvoimien henkilökunnan punatiilinen, kuusikerroksinen asuintalo. Se rakennettiin noin vuonna 1900 Venäjän keisarilliselle armeijalle ja vuonna 1918 rakennus siirtyi Suomen armeijalle, joka käytti sitä 1990-luvulle saakka. Rakennus remontoitiin vuonna 2002.


title: Lutikkalinna

text: Talon epäviralliselle nimelle on erilaisia selityksiä. Taustalla saattavat olla todelliset lutikat, joita rakennuksesta kertoman mukaan tavattiin runsaasti siellä asuneiden venäläisten Itämeren laivaston sotilaiden ja heidän perheidensä jäljiltä, kun valkoiset valtasivat Helsingin huhtikuussa 1918. Toisaalta rakennuksen sanotaan olevan Kruunuvuorenselältä nähtynä muodoltaan poikkeuksellisen litteä ja siten muistuttavan lutikkaa. Nimi saattaa viitata myös talossa asuneisiin luutnantteihin.


title: Toralinna

text: Toralinna on Helsingin Pasilassa, ratapihan ja Veturitien (ent. Pasilankadun) välissä sijaitseva, vuonna 1899 rakennettu punatiilinen asuinrakennus, joka rakennettiin alun perin VR:n työntekijöiden vuokra-asunnoiksi. Rakennuksen on suunnitellut arkkitehti Bruno Granholm, joka toimi tuolloin Rautatiehallituksen pääarkkitehtina. Rakennuksen osoite on Veturitie 3. Pihapiirikokonaisuuden pienemmistä rakennuksista on vielä jäljellä kolme puutaloa. 1900-luvun alussa rakennuksessa asui muun muassa Lenin oleskellessaan Helsingissä.


title: Toralinna

text: Yksi kyseisistä puutaloista paloi torstaina 21.8.2014 maan tasalle.


title: Luettelo helsinkiläisistä urheiluseuroista

text: Helsinkiläisiä urheiluseuroja (listaus lajeittain)


title: Maino

text: Jermaine Coleman (syntynyt 30 Elokuuta 1978) (tunnetaan paremmin taiteilijanimellään Maino) on yhdysvaltalainen hip hop -artisti. Maino asuu New Yorkin Brooklynissa.


title: Maino

text: Maino aloitti uransa tekemällä aluksi useita mixtapeja, mutta tarjosi myöhemmin levytyssopimusta Universal Recordsille. Vuonna 2007 Maino kuitenkin perui sopimuksensa Universalin kanssa ja liittyi Atlantic Recordsille. Mainon esikoisalbumi "If Tomorrow Comes..." julkaistiin kesäkuussa 2009. Albumin ensimmäinen single oli nimeltään "Hi Hater". Singlestä julkaistiin myös remixversio, jolla Mainon kanssa räppäsivät T.I., Swizz Beatz, Plies, Jadakiss ja Fabolous. Albumin toinen single oli "All the Above". Singlellä vieraili T-Pain. Albumin kolmas single oli "Million Bucks". Singlen tuotannosta vastasi Swizz Beatz.


title: Rick Flag

text: Rick Flag on nimi kolmelle DC Comicsin kustantamalle sarjakuvasankarille, jonka loivat Robert Kanigher ja Ross Andru. Se teki ensiesiintymisensä The Brave and the Bold sarjakuvan numerossa 25, vuonna 1959. Kaikki kolme hahmoa ovat sukua toisilleen. Heistä ensimmäinen isä Richard Flag oli alkuperäisessä Suicide Squadissa toisen maailmansodan yksikössä. Sodan jälkeen hän oli vielä Iskuryhmä X:n jäsen. Flagin poika Rick Flag Jr. oli puolestaan Forgotten Heroes ryhmän jäsen ja johti kaksi erilaista versiota Suicide Squadista. Puolestaan Flag Jr.:n poika Flag III on myös erään Suicide Squadin jäsen.


title: Rick Flag

text: Richard Montgomery Flag johti omaa divisionaa Suicide Squadronia toisen maailmansodan aikana. Ensimmäisessä tehtävässään Flag oli ryhmänsä ainut eloon jääneistä ja nautti kasvavasta suosiosta, mutta vähenevästä moraalitasosta. Sodan jälkeen hän meni Sharon Racen kanssa naimisiin. Vuonna 1951 Justice Society of American ja erään toisen sankariryhmän kadotessa Yhdysvaltain presidentti Harry S. Truman kutsui toistamiseen Flagin johtamaan luomaansa Iskuryhmä X -ryhmää. Ryhmä koostui kahdesta joukosta: Militaristinen ryhmä Argent, jotka huolehtisivat siviileistä ja naamiorikollisista. Kenraali Jeb Stuart johti heitä kansallisissa ja kansainvälisissä kriiseissä. Vaikka Argentin tilastoidut aktiviteetit loppuivat vuoden 1960 jälkeen, Kenraali Stuartin Suicide Squad jatkoi toimintojaan. Lopulta Flag uhrasi itsensä estääkseen estääkseen entisen vihollisen War Wheelin.


title: Rick Flag

text: Flagin korvasi hänen poikansa Richard Rogers Flag. Nuori Flag johti uutta julkista ryhmää, johon kuuluivat hänen tyttöystävänsä Karin Grace, tohtori Hugh Evans ja Jess Bright. Eräässä traagisessa tehtävässä Kambodžassa, jossa lumimies ajoi heitä takaa, Evans, Bright ja lumimies putosivat railoon. Ryhmä oletti heidän kuolleen, mutta Bright selvisi tapauksesta ja jäi katkeraksi kun ryhmä ei tullut pelastamaan heitä. Hän vaelteli pitkin maastoa lähellä kuolemaa kunnes eräät kiinalaiset hoitajat löysivät Brightin ja paransivat miehen. Sittemmin Bright lähetettiin venäläisten käsiin, jotka muuttivat hänet bioniseksi hirviöksi nimeltä Koshchei the Deathless. Koshchei auttoi uusia liittolaisiaan rakentamaan punaisen prikaatin raketin ja auttoi Qurac maata kokoamaan metaihmisryhmää Jihadia.


title: Rick Flag

text: Flagin tyttöystävä synnytti salaa pojan, jonka hän antoi adoptoitavaksi. Myöhemmin Flag lähetettiin soluttautumaan Forgotten Heroes ryhmään vakoojaksi hallituksen puolesta. Flag siirtyi salaa Yhdysvaltain hallitukselle töihin, kun Forgotten Heroesin johtaja Immortal Man oletettiin kuolleen.


title: Rick Flag

text: Rick Flag Juniorin poika esiintyi ensi kerran Suicide Squad lehden numerossa 50, vuonna 1991. Hänet oli siepannut Jihad järjestön Koschei the Deathless, mutta Flagin pelasti Suicide Squadin jäsen Nemesis. Sittemmin Flag on toiminut Suicide Squadin jäsenenä.


title: Rick Flag

text: Rick Flag Jr. esiintyi ensi kerran televisiossa Justice League Unlimitedin jaksossa "Task Force X" vuonna 2005. Eversti Rick Flag Jr. johti sarjakuvan tapaan Iskuryhmä X:ää, hän oli erittäin isänmaallinen ja teki mitä hallitus käski. Flag sai tehtäväkseen palkata muutamia apulaisia suorittamaan salatehtävää varastaakseen Annihilator Oikeuden Puolustajien vahtitornista Amanda Wallerille. Flag palkkasi ryhmäänsä Kapteeni Bumerangin, Kellokuninkaan, Deadshotin ja Plastiquen.


title: Rick Flag

text: Hahmon äänenä toimi Adam Baldwin.


title: Rick Flag

text: Rick Flag esiintyi ensi kerran elokuvassa vuonna 2008. Hän liittyi Korean sodan jälkeen Ferris Aircraftiin ohjaajaksi ja sai tehtäväkseen harjoittaa Hal Jordania tulevaa marsin matkaa varten. Flagista tuli elokuvan loppupuolella Jordanin kanssalentäjä marsin matkalla. Hän kuitenkin kuoli lennon aikana, kun kaksikolle syntyi tappelu Jordanin saadessa selville aluksen olevan täynnä aseita siltä varalta mikäli marsilaiset osoittautuisivat vihamielisiksi. Tappelun aikana aluksen itsetuholaukaisin syttyi, jonka seurauksena ainoastaan Flag menetti henkensä. Myös Rick Flag Jr. teki cameo-roolin.


title: Rick Flag

text: Hahmon äänenä toimi Lex Lang.


title: 4. kaupunginosa (Valkeakoski)

text: 4. Kaupunginosa Valkeakoskella käsittää kaupungin liikekeskustan eteläosan, kerrostalo- ja pientaloalueita sekä Lumikorven teollisuus- ja liikealueen.


title: 4. kaupunginosa (Valkeakoski)

text: Jyräänmäki on asuinalue kaupungin keskustaajaman eteläosassa. Alue on puutalovaltaista, ja sitä halkoo kaksi katua, "Jyräänkatu" ja "Kuusistonkatu". Alue on rakennettu pääosin 1940-luvulla, mutta alueen itäpuolella on "Jyräänkujan" ""nurkka"", joka on 1980-luvun lopulla rakennettua rivitaloaluetta. Jyräänmäen alapuolella sijaitsevat Sorrilan ala-aste, Valkeakosken kappeli ja hautausmaa sekä Neste-huoltoasema. Valkeakosken vesitorni on Jyräänmäellä. Alue on pääosin rauhallinen.


title: 4. kaupunginosa (Valkeakoski)

text: Kaskela on asuinalue keskustan itäpuolella. Alue on rakennettu pääosin 1960- ja 1970-luvuilla. Alue on pieni ja siellä kulkee kaksi katua, "Kaskitie" ja "Peltotie". Alue on pienuutensa vuoksi melko rauhallinen.


title: 4. kaupunginosa (Valkeakoski)

text: Laiska on omakotialue kaupungin eteläpuolella. Alue on pääosin rauhallista 1940-luvulla rakennettua puutaloaluetta. Aluetta halkoo "Laiskantie". Alueen lounaispäässä sijaitsevat 1970-ja 1980-luvuilla rakennetut "Laiskankuja"n ja "Välikuja"n rivitaloalueet. Alueen nimen alkuperä on tuntematon.


title: 4. kaupunginosa (Valkeakoski)

text: Lumikorpi on teollisuusalue keskustan itäpuolella. Lumikorvessa on enimmäkseen teollisia yrityksiä ja autoliikkeitä, tosin alueella on myös K-Raudan myymälä. Hämeenlinnan Osuusmeijerin meijeri oli Lumikorvessa. Lumikorvessa on myös Valkeakosken kaatopaikka.


title: 4. kaupunginosa (Valkeakoski)

text: Naakan asuinalue sijaitsee jyrkässä rinteessä, jonka päällä on neljä tornitaloa. Rinteen alapuolella on kuusi nelikerroksista kerrostaloa. Naakan omakotialue sijoittuu "Kaapelintien" itäpuolelle. Naakan vanhaa omakotialuetta sanotaan toisinaan myös "Leipiäläksi". Naakan alue on saanut nimensä alueella sijainneesta, Walkeakoski Oy:n omistamasta Naakan eli Leipiälän yksinäistalosta, jonka alueilla oli alkujaan pieniä mökkejä. Aluetta ruvettiin rakentamaan uudelleen 1970-luvun alkupuolella. Osittain Naakka kuuluu Valkeakosken 12. kaupunginosaan.


title: 4. kaupunginosa (Valkeakoski)

text: Pässinmäen vanha omakotialue, jonka ympäristöä kutsutaan myös Apiaksi viereisen Apianlahden mukaan, sijaitsee vesistön äärellä keskustassa ja edustaa kaupungin vanhinta osaa. Siellä sijaitsevat muun muassa Apian kenttä, Apian Uimaranta ja Apian kansanpuisto Apian kanavan Mallasvedestä erottaman Apianlahden rannalla, vastapäätä lahden toisella puolella sijaitsevaa Apian koulua, joka on purettiin vuonna 2011. Apian maisemakuvaan kuuluvat vesistö ja luonto.


title: Hiirenhäntä

text: Hiirenhäntä ("Myosurus minimus") on pienikokoinen kasvilaji leinikkikasvien heimossa. Tieteellisen nimensä, kuten myös muun muassa suomalaisen ja ruotsalaisen nimensä, laji on saanut hiiren tai rotan häntää muistuttavasta hedelmävaiheen kukkavanastaan.


title: Hiirenhäntä

text: Hento ja kalju hiirenhäntä kasvaa 3–12 cm korkeaksi. Kasvin kaikki lehdet ovat tyviruusukkeena. Lehtien lavat ovat 1–2 mm leveitä, tasasoukkia ja ehytlaitaisia. Hiirenhäntä on syysyksivuotinen, joten se itää syksyllä ja kasvattaa pienen lehtiruusukkeen. Keväällä se kukkii vaatimattomin kukin. Pitkäperäiset kukat ovat yksittäin, 5–8 mm leveitä ja väriltään vaaleankeltaisia. Kukassa verholehtiä on tavallisesti viisi kappaletta ja torvimaisia terälehtiä 5–7 kappaletta. Heteitä on vähän. Kukinnan jälkeen hedelmävaiheessa kukkapohjus pitenee jopa 5 senttimetriä pitkäksi, pähkylöiden peittämäksi ”hiirenhännäksi”, josta lajin tunnistaa helposti. Suomessa hiirenhäntä kukkii touko-kesäkuussa.


title: Hiirenhäntä

text: Hiirenhäntää kasvaa Euroopassa Ranskasta Pohjois-Balkanille ja edelleen Länsi-Venäjälle. Pohjoisessa lajin levinneisyysalue ulottuu Britteinsaarille ja Fennoskandian keskiosiin. Etelä-Euroopasta laji puuttuu lähes kokonaan. Satunnaisesti lajia tavataan Pohjois-Afrikasta, Lähi-idästä ja Keski-Aasiasta. Pohjois-Amerikassa hiirenhäntää kasvaa mantereen etelä- ja keskiosissa. Suomessa hiirenhäntää tavataan lähinnä Oulu–Joensuu-linjan eteläpuolella. Laji on harvinaistunut monin paikoin. Runsaimmin sitä kasvaa Varsinais-Suomessa. Oulussa on tiettävästi lajin pohjoisin esiintymä maailmassa. Suurimmassa osassa Suomea hiirenhäntä on muinaistulokas.


title: Hiirenhäntä

text: Hiirenhännän tyypillisiä kasvupaikkoja ovat pellot, pihat, puutarhat, pientareet, kosteat kalliot ja muut yleensä tallatut paikat. Lajin vuosittainen esiintyminen vaihtelee suuresti, ja siihen vaikuttavat sekä kevään että syksyn kasvuolosuhteet. Kuivina vuosina laji saattaa lähes kadota kasvupaikoiltaan mutta säilyy maassa siemenpankissa odottaen parempia kasvuolosuhteita.


title: Kenneth III

text: Kenneth III oli Skotlannin kuningas vuosina 997–1005. Hänen isänsä oli Dub. Kerrotaan, että Kenneth yritti turvata poikansa Giricin aseman valtaistuimella, mutta kun hän sai surmansa taistelussa 1005, vallan vei Malcolm.


title: Painin Euroopan-mestaruuskilpailut 1975

text: Vuoden 1975 painin Euroopan-mestaruuskilpailut järjestettiin Ludwigshafen am Rheinissa, Länsi-Saksassa huhti-toukokuun vaihteessa. Kisoissa kilpailtiin sekä kreikkalais-roomalaisessa painissa että vapaapainissa. Ylivoimaisesti eniten mitaleita kisoista rohmusivat Neuvostoliiton painijat, jotka kahta sarjaa lukuun ottamatta saavuttivat palkintokorokesijoituksen jokaisessa sarjassa.


title: Malcolm II

text: Malcolm II oli Skotlannin kuningas vuosina 1005-1034. Hän laajensi Skotlannin aluetta Lothianiin sillä aikaa kun englantilaisilla oli täysi työ torjua viikinkien hyökkäyksiä etelämpänä.


title: Luettelo tunnetuista rovaniemeläisistä

text: Tämä on luettelo tunnetuista rovaniemeläisistä henkilöistä.


title: 12. kaupunginosa (Valkeakoski)

text: 12. kaupunginosa Valkeakoskella käsittää pääosan eteläisen kantakaupungin pientaloalueista.


title: 12. kaupunginosa (Valkeakoski)

text: Juhannusvuoren pieni asuinalue sijaitsee keskustaajaman eteläpuolella, pienen mäen laella. Alue koostuu pääosin 1960-luvulla rakennetusta omakotiasutuksesta. Alueen itäpäässä, Kokkolan asuinalueen alapuolella sijaitsee ns. "Juhannusvuori 2", joka on myöhemmin rakennettua omakoti- ja rivitalovaltaista aluetta. Alueen tiet on nimetty pääosin kesän ja sään mukaan, esim. "Suvitie", "Helletie" ja "Pilvitie".


title: 12. kaupunginosa (Valkeakoski)

text: Asuinalue on pääosin 1970-luvulla rakennettua omakoti- ja rivitaloaluetta. Kokkola sijaitsee kaupungin kaakkoispuolella. Kokkola on luonnonläheinen asuinalue.


title: 12. kaupunginosa (Valkeakoski)

text: Naakka kuuluu osittain Valkeakosken 4. kaupunginosaan, osittain 12. kaupunginosaan. Se on myös yksi Sääksmäen vanhoista kylistä. Kaupungille nimensä antaneen Valkeakosken kylän kanssa samaan jakokuntaan kuuluneen Naakan eli Leipiälän kylän ainoa talo oli samanniminen ratsutila, jonka omistajana pitkään oli Walkiakoski Oy.


title: 12. kaupunginosa (Valkeakoski)

text: Raikkaan asuinalue koostuu 1930- ja 1940-luvulla rakennetusta omakotiasutuksesta ja uudemmista rivitaloista. Alue on yksi Valkeakosken vanhimmista asutusalueista ja tämän huomaa vieläkin, Raikkaan kadut ovat enimmäkseen kapeita kujia. Alue on melko rauhallinen asuinalue lähellä palveluita. Aluetta halkoo useita katuja, pääkatu on "Veistämöntie".


title: 12. kaupunginosa (Valkeakoski)

text: Sassin asuinalue sijaitsee Valkeakosken eteläpäässä, maaseudun läheisyydessä. Sassin asutus koostuu neljästä 1960-luvulla rakennetusta yhteisen "Asunto-osuuskunta Sassinmäen" muodostavasta lamellitalosta ja pienestä joukosta omakotitaloja. Sassin kerrostalot jaetaan Pellervontie 20:n "Ykköstaloon", Kemmolantie 12:n ja 14:n "Kakkostaloon" ja "Kolmostaloon" sekä Pellervontie 18:n "Nelostaloon". Jokaisessa talossa on raput A-F, ja asuntoja on kaikkiaan koko osuuskunnassa 144 kappaletta. Kerrostaloilla on yhteinen vehreä piha-alue, jolla sijaitsee neljää kerrostaloa kuvaava oravapatsas. Sassin omakotiasutus on lisääntynyt rakentamisen kasvaessa alueella "Mielikintien" varteen. Sassin kaksi pääkatua ovat "Pellervontie" ja "Kullervontie". Pellervontie oli 1990-luvun alkupuolelle asti "Viuhantie"n alkuosaa, ja pieni osa Viuhaan kääntyvästä osuudesta nimeltään "Ainontie".


title: Rudigerin oireyhtymä

text: Rudigerin oireyhtymä on todennäköisesti autosomissa resessiivisesti periytyvä oireisto, jonka oireita ovat kasvun vaikea hidastuminen, raajojen, suku- ja virtsaelinten poikkeavuudet sekä oireistolle ominaiset kasvonpiirteet. Oireisto on kuvattu vain yhdessä perheessä veljellä ja siskolla, jotka menehtyivät vauvaiällä.


title: Antti Kangas

text: Antti Kangas (s. 27. tammikuuta 1976 Kempele) on entinen suomalainen jääkiekkomaalivahti, joka pelasi pääasiassa Oulun Kärpissä. Kangas pelasi ensimmäistä kertaa aikuisten tasolla kaudella 1994–1995, edustaessaan Oulun Kärppiä II-divisioonassa. Kangas oli maalilla viidessä pudotuspeliottelussa. Ennen sitä hän oli ollut mukana yhdessä ottelussa kaudella 1993–1994. Kaudella 1994–1995 Kangas pelasi kuitenkin pääasiassa Kärppien A-nuorissa. Pelattuaan 32 ottelua I-divisioonassa Kangas siirtyi ruotsalaiseen Bodens IK:hon. Pelattuaan kauden siellä Kangas siirtyi kaudeksi 1997–1998 saksalaiseen EC Wilhelmshaven-Stickhausenin joukkueeseen. Pelattuaan Saksassakin vain kauden, palasi Kangas Suomeen ja II-divisioonaan, Limingan Kiekkoon. Kangas palasi Kärppiin kaudeksi 1999–2000, ja päätti uransa SM-liigassa kaudella , pelattuaan liigassa vain kaksi ottelua. Kangas on pelannut kuusi nuorten ja 16 poikien maaottelua. SM-liigassa Kangas pelasi 13 ottelua, puettuja otteluita kertyi 66. SM-liigan pudotuspeleistä Kankaalle kertyi yksi pelattu ja yhdeksän puettua ottelua.


title: King Faraday

text: King Faraday on DC Comicsin sarjakuvahahmo ja salainen agentti, jonka loivat Robert Kanigher ja Carmine Infantino. Se teki ensiesiintymisensä Danger Trail sarjakuvan numerossa 1, vuonna 1950.


title: King Faraday

text: Faradayn isä nimesi poikansa "King"iksi vitsinä erään lauseen myötä "King For A Day". Aikuisena Faraday otti sodan jälkeen vastavakooja-agentin roolin Yhdysvaltain hallituksessa, ja kierteli pitkin maailmaa tehtäviensä myötä. Faraday toimi myös lyhyen aikaa Nightshaden oppi-isänä ja avusti Nightshaden ja Pronssitiikerin värväämisessä Task Force X:ään. Hän on myös ollut yhteistyössä Batmanin kanssa, ja auttoi muun muassa Kaksinaaman kiinniottamisessa. Faraday on lisäksi tehnyt töitä Bishop for White Queen -organisaation Amanda Wallerille.


title: King Faraday

text: King Faraday teki ensiesiintymisensä televisiossa Justice League Unlimitedin jaksossa "Double Date", vuonna 2005. Hän toimi sarjassa liittovaltion agenttina, joka ensimmäisessä jaksossaan oli saanut tehtäväkseen vartioida mafiapomo Steven Mandragoraa. Mafiapomo kuitenkin karkasi, kun ovelle ilmestyi mafiajoukko. Mandragora löi samalla Faradayn tajuttomaksi.


title: King Faraday

text: Toisen kerran Faraday esiintyi jaksossa "I Am Legion", jossa hänet oli nimitetty Yhdysvaltain hallituksen ja Oikeuden Puolustajien väliseksi viralliseksi yhteyshenkilöksi. Faraday kertoi samalla, mikä oli Lex Luthorin syy vankeudesta pakoon. Faraday esiintyi vielä kolmannen kerran jaksossa "To Another Shore", jossa hän auttoi hallituksen agenttien kanssa Ihmenaista, Vihreää Nuolta ja Marsilaista Metsästäjää taistelemaan Salaisen Yhteisön jäseniä Gigantaa, Killer Frostia ja Helleaaltoa vastaan.


title: King Faraday

text: Hahmon äänenä toimi Scott Patterson.


title: King Faraday

text: King Faraday keskeisessä roolissa animaatioelokuvassa , joka perustui Darwyn Cooken sarjakuvaan . Hän on hallituksen agentti, joka johtaa Mars-projektia, joka puolestaan tekee yhteistyötä Ferris Aircraftin kanssa. Faraday esitteli Hal Jordanille tehtävän, jossa hänen pitäisi lentää marsiin. Faraday kohtasi raketin lähdön aikana marsilaisen J'Onnin, joka yritti salaa hiipiä raketin kyytiin takaisin kotiplaneetalleen. Heidän välinen tappelu kuitenkin päättyi J'Onnin lyödessä Faradayn tajuttomaksi, mutta pelasti hänet rakettien liekeiltä. J'Onnia pidettiin vankina, jonka aikana Faraday tutustui olentoon tarkemmin Teräsmiehen vihjailusta.


title: King Faraday

text: Molemmat taistelivat maata uhkaavalta Keskukselta, jonka dinosaurusplaneetta hyökkäsi Yhdysvaltoihin. Faraday kuitenkin kuoli planeetan lonkeron napatessa hänet kohti T-Rexin kitaa. Hän ehti kuitenkin napata kaksi käsigranaattia, joiden myötä hän ja T-Rex räjähtivät.


title: King Faraday

text: Hahmon äänenä toimi Phil Morris.


title: Pleksippos

text: Pleksippos () oli kreikkalaisessa mytologiassa usean eri mieshahmon nimi.


title: Luettelo itsenäisyyspäivistä

text: Itsenäisyyspäivä on useassa valtiossa vuosittainen juhlapäivä. Itsenäisyyspäivien juhlien syyt vaihtelevat; joissakin maissa juhlistetaan valtion riippumattomuutta, valtion vapautumista siirtomaavallasta tai toisen valtion alaisuudesta, perustuslain muodostamista, valtiomuodon muuttumista tai sotilaallisen miehityksen päättymistä. Monissa maissa juhlapäivä on kansallinen vapaapäivä, kun taas toisissa maissa itsenäisyyspäivä on tavallinen arkipäivä, ja joissakin maissa juhlapäiviä on useampi kuin yksi. Kaikissa maailman maissa ei ole itsenäisyyspäivää, vaan niissä saatetaan viettää kansallispäivää muista syistä.


title: Pinsiön parooni

text: Pinsiön parooni on Edvin Laineen ohjaama suomalainen komediaelokuva vuodelta 1962. Elokuva perustuu Leena Härmän näytelmään "Pinsiön parooni" (1960).


title: Pinsiön parooni

text: Elokuva kertoo ahtaasti kasarmissa asuvasta Nurmen työläisperheestä. Perhe rakentaa hartiapankilla ja talkoovoimin iltaisin omaa kotia. Esteeksi kuitenkin nousee, etteivät Nurmet saakaan odottamaansa aravalainaa.


title: Pinsiön parooni

text: Eräs kriitikko toteaa arviossaan, että elokuva on kuivakiskoista filmattua teatteria muutamia roolisuorituksia lukuun ottamatta. Poikkeuksista hän mainitsee Eero Roineen hupaisan vaarinhahmon, Elna Hellmanin Moisioskan ja Elsa Turakaisen Holopaiskan. Itse elokuvaa hän luonnehtii yksilön yritteliäisyyden ja raivaajahengen ylistykseksi.


title: Hyaluronaani

text:
Hyaluronaani eli hyaluronihappo on solujen pinnalla valmistettava ja soluväleissä esiintyvä pitkäketjuinen sokerimolekyyli. Hyaluronihappo on suurimolekyylinen mukopolysakkaridi eli glykosaminoglykaani. Se koostuu glykosidisidoksin toisiinsa liittyneistä D-glukuronihapon ja N-asetyyliglukosamiinin muodostamista disakkaridiyksiköistä. Sitä esiintyy lähes kaikissa kudoksissa, joissa sillä on tärkeä rooli kudosten toiminnalle. Lasiainen, napanuora ja nivelneste sisältävät erityisen paljon hyaluronihappoa. Hyaluronaani imee vettä itseensä, minkä vuoksi se on suosittu raaka-aine ihonhoitotuotteissa ja ryppyihin pistettävissä täyteaineissa.
Ihmisessä on noin 15 grammaa hyaluronaania josta noin kolmannes kehittyy uudelleen joka päivä.
Hyaluronaani on ensimmäisen kerran eristetty lasiaisesta. Se muodostuu solukalvossa eikä Golgin laitteessa, toisin kuin muut glykosaminoglykaanit.


title: Hyaluronaani

text:
Hyaluronihapon CAS-numero on 9004-61-9.
Lääke on alun perin valmistettu kukonhelttauutteesta ja kehitetty Japanissa, mutta nykyään tuottamiseen käytetään bakteerifermentaatiota.


title: Hyaluronaani

text: Luonnostaan hyaluronaanilla on lyhyt puoliintumisaika ja erilaisia tekniikoita käytetään pidentämään molekyylien stabiilisuutta mm. NASHA stabiilisaatiota käytetään Durolane valmisteessa.


title: Hyaluronaani

text: Vuonna 2007 EMA laajensi hyväksyntänsä koskemaan (Hylan GF-20) hoitoja nilkka- ja olkapäänivelrikkokipuihin.


title: Kaikenlaisia vieraita

text: Kaikenlaisia vieraita on Toivo Särkän ja Yrjö Nortan yhteistyössä ohjaama romanttinen komedia vuodelta 1936. Se perustuu Agapetuksen samannimiseen näytelmään.


title: Kaikenlaisia vieraita

text:
Kuvausryhmän jäsen Aarne Kajontera kertoi marraskuussa 1973 haastattelussa, että Särkän ohjaus oli lähinnä nimellistä ja hän vasta opetteli ohjausta.
Pienissä sivurooleissa näyttelevät muun muassa Erkki Karun poika Olavi sekä elokuvasta "Miehen tie" tunnettu Gunnar Hiilloskorpi.


title: Kaikenlaisia vieraita

text: Elokuvan liikennevälineitä ovat höyryveturi Hr1 n:o 570, reittiä Elimäki–Kausala–Lahti liikennöivä Lahden lähiliikenteen uusi Volvo-merkkinen linja-auto sekä ruotsalainen liikennevesitaso Junkers JU-52/3m (SE-ADR).


title: Kaikenlaisia vieraita

text: Elokuvan tarinassa kaunis kartanonomistaja Irma Karitie lähtee matkoille. Sillä välin hänen sisarenpoikansa Mauri ryhtyy taiteilijaystävänsä Erkin avustamana pitämään taloa täyshoitolana rahaa ansaitakseen.


title: Kaikenlaisia vieraita

text: Aikalaisarvioissa kiitosta ja krtiikkiä tuli tasaisesti. Vilho Toivari (Suomen Sosialidemokraatti) toteaa arviossaan, että suomalainen elokuva menee eteenpäin, ja tunnustaa sen "ensiluokkaiseksi". Hufvudstadsbladetin kriitikon mukaan elokuvassa on huumoria ja vauhtia, mutta näyttelijätyö on epätasaista ja ohjaus usein taitamatonta. Teatterimaisuudesta moittii nimimerkki L-i (Ilta-Sanomat). Näyttelijöistä kiitosta saivat Jorma Nortimo ja Aku Korhonen, sen sijaan Toivo Palomurron ja Ester Toivosen ansioiksi nähtiin lähinnä ulkonäkö.


title: Olkipukki

text: Olkipukki on oljesta tehty joulukoriste, joka tunnetaan muun muassa Suomessa.


title: Olkipukki

text: Gävlen kaupunki Ruotsissa tunnetaan joka vuosi pystytettävästä, ja usein poltettavasta, 13 metriä korkeasta olkipukista, Gävlen pukista.


title: Joulukoriste

text: Joulukoristeet ovat oleellinen osa joulua. Joulusomistus voidaan tehdä perinteisistä vuosien mukana kertyneistä koristeista tai sitten voidaan luoda uusi itse tehdyistä tai ostetuista koristeista aikaansaatu kokonaisuus. Koristelu voi perustua pelkästään väreihin. Joulun värejä ovat etenkin punainen, vihreä, kulta, valkoinen ja hopea.


title: Joulukoriste

text: Yleisiä joulukoristeita ovat esimerkiksi Suomessa kuusenoksat, joulukuusi, ovikranssit, omenat, kynttilät, tähdet, jouluiset pöytäliinat, joulukukat, ulkosoihdut, jäälyhdyt ja lyhteet. Perinteisiä oljesta tehtyjä joulukoristeita ovat himmeli ja olkipukki.


title: Joulukoriste

text: Joulukoristeet ovat vaihdelleet ulkonäöltään, mutta myös merkitykseltään. Eri kulttuureissa merkitys on tullut vanhoista, yleensä kansanuskoista.


title: Joulukoriste

text: Joulukuusissa ei aina käytetä kynttilöitä, vaan kuusi voidaan koristella valoköynnöksillä. Kuusi voi olla metsässä kasvanut, viljelty tai muovikuusi. Luontoa säästäkseen voi kuusen hankkimisen sijasta valita talviselta pihalta tai lähimetsästä puun ja koristella sen eläimille. Oksille ripustetaan talipalloja.


title: Suvilahti (Suojärvi)

text: Suvilahti oli kylä Suojärven kunnassa Suojärven etelärannalla luovutetussa Karjalassa. Suvilahtea ympäröivät Lietteen Välikylän, Lietteen, Kaipaan Välikylän ja Kaipaan kylät. Suvilahdessa oli Suojärven asema, jonne valmistui rautatie 1923. Siitä kehittyi pitäjän keskus, ja silloisten mittapuiden mukaan se oli kaupungin veroinen. Kylästä vetäydyttiin talvisodan aikana 5. joulukuuta 1939 mennessä.


title: Suvilahti (Suojärvi)

text: Suojärven kylien, myös Suvilahden, perinteitä vaalii Suojärven Pitäjäseura ry


title: Panaman konferenssi

text: Panaman konferenssi järjestettiin Panamassa syyskuussa 1939 Cordell Hullin aloitteesta ja siihen osallistui Yhdysvaltojen lisäksi 20 muuta Amerikkojen valtiota. Konferenssin tuloksena oli Panaman julistus, jossa julistettiin puolueettomuutta ja jossa luotiin 300 mailin laajuinen neutraali vyöhyke Amerikkojen ympärille lukuun ottamatta Kanadaa ja muita Brittiläiseen kansainyhteisöön kuuluneita alueita. Konferenssin jälkeen sen merkittävä osallistuja Argentiina osallistui kansainväliseen diplomatiaan vahvasti Kansainliitossa vaatien muun muassa Neuvostoliiton erottamista Kansainliitosta. Uruguay uhkasi erota Kansainliitosta, ellei Neuvostoliittoa eroteta. Neuvostoliitto ei osallistunut kokoukseen Kansainliitossa väittäen, ettei se ole sodassa Suomen kanssa.


title: Chamberlainin toinen hallitus

text: Chamberlainin toinen hallitus oli Yhdistyneen kuningaskunnan hallitus, joka muodostettiin maan sotakabinetiksi 3. syyskuuta 1939, ja jatkoi toimintaansa 10. toukokuuta 1940 saakka, jolloin pääministeri Neville Chamberlain erosi. Hallitus oli kokoonpanoltaan suppeampi kuin edeltäjänsä. Chamberlainin toista hallitusta seurasi Churchillin ensimmäinen hallitus.Alahuoneessa oppositiojohtaja Clement Attlee tiedusteli 5. joulukuuta 1939 pääministeri Chamberlainilta Suomen talvisodasta liittyen siihen, oliko hallitus tukenut Suomen pyyntöä kutsua koolle Kansainliiton neuvosto ja Kansainliiton yleiskokous koolle. Chamberlainin mukaan ei, sillä Suomi oli toiminut omasta aloitteestaan. Ellen Wilkinson tiedusteli, oliko hallitus lähettänyt mitään vastalausetta Berliiniin ja Moskovaan hallituksille Suomeen kohdistuneen alueloukkauksen vuoksi, mihin Chamberlain vastasi, että ei ollut. Vyvyan Adamsin kysymykseen, aikoiko hallitus tukea Neuvostoliiton erottamista Kansainliitosta jätettiin vastaamatta.


title: Chamberlainin toinen hallitus

text: Talvisodan aikana alahuoneessa käytettiin 36 puheenvuoroa liittyen Suomeen.


title: Pohjankorpi

text: Pohjankorpi voi tarkoittaa seuraavia:


title: Kansainliiton neuvosto

text: Kansainliiton neuvosto oli asioita valmisteleva elin, jolla oli valtuudet käsitellä mitä tahansa asiaa, joka koski maailmanrauhaa. Neuvostossa oli aluksi neljä pysyvää jäsentä: Yhdistynyt kuningaskunta, Ranska, Italia ja Japani, sekä neljä vaihtuvaa jäsentä, jotka yleiskokous valitsi kolmivuotiskaudeksi. Ensimmäiset vaihtuvat jäsenet olivat Belgia, Brasilia, Kreikka ja Espanja. Yhdysvalloista oli tarkoitus tulla neuvoston viides pysyvä jäsen, mutta maa ei liittynyt maailmanjärjestöön maan senaatin kieltäydyttyä ratifioimasta Versailles’n rauhansopimusta 19. maaliskuuta 1920.


title: Kansainliiton neuvosto

text: 22. syyskuuta 1922 neuvoston vaihtuvien jäsenten määrä lisättiin kuuteen ja 8. syyskuuta 1926 yhdeksään. Saksan liityttyä järjestön jäseneksi myös siitä tuli neuvoston pysyvä jäsen, joten neuvoston jäsenmäärä kasvoi viiteentoista. Japanin ja Saksan erottua Kansainliitosta niiden paikalle valittiin uudet, vaihtuvat jäsenet, joten neuvoston jäsenmäärä ei pienentynyt.


title: Kansainliiton neuvosto

text: Neuvosto kokoontui keskimäärin viisi kertaa vuodessa. Lisäksi pidettiin tarvittaessa lisäkokouksia. Kaiken kaikkiaan Kansainliiton neuvosto kokoontui 107 kertaa vuosina 1920–1946.


title: Kansainliiton yleiskokous

text: Kansainliiton yleiskokous oli kaikki Kansainliiton jäsenvaltiot käsittävä kokous, jossa jokaisella jäsenvaltiolla oli yksi ääni. Vastaavanlainen kokous on Yhdistyneiden kansakuntien yleiskokous. Kansainliiton yleiskokous kokoontui yleensä kerran vuodessa Genevessä. Kaikki jäsenvaltiot eivät tosin aina lähettäneet edustajiaan yleiskokoukseen.


title: Mircea Geoană

text: Dan Mircea Geoană (s. 14. heinäkuuta 1958 Bukarest) on romanialainen poliitikko. Hän oli sosiaalidemokraattisen puolueen (PSD) johtaja 2005–2010 ja senaatin puhemies 2008–2011 sekä aiemmin maansa ulkoministeri 2000–2004 Adrian Năstasen hallituksessa.


title: Mircea Geoană

text: Geoană toimi 1996–2000 lähettiläänä Yhdysvalloissa. Vuonna 2001 hän oli ETYJin puhemies. Geoană pyrki 2004 Bukarestin pormestariksi, mutta hävisi vaalissa demokraattisen puolueen Traian Băsesculle.


title: Mircea Geoană

text: Geoană valittiin huhtikuussa 2005 sosiaalidemokraattisen puolueen (Partidul Social Democrat) johtoon puoluekokouksessa Bukarestissa. Hänen valintaansa pidettiin tappiona puolueen perustajalle ja entiselle johtajalle Ion Iliesculle. Geoanăn lupauksen ottaa unkarilaisen vähemmistön puolue RMDSz mukaan hallitukseen on uskottu vaikuttaneen Năstasen tappioon vuoden 2004 presidentinvaaleissa Traian Băsesculle äärinationalistien siirtyessä kannattamaan häntä.


title: Mircea Geoană

text: Geoană oli vuonna 2009 ehdolla Romanian presidentiksi, mutta hävisi vaalien toisella kierroksella istuvalle presidentille Băsesculle prosentein 50,33–49,66. Helmikuussa 2010, vain kaksi kuukautta niukan vaalitappion jälkeen, hän hävisi sosiaalidemokraattisen puolueen johtajavaalin Victor Pontalle äänin 856–781. Sittemmin hän ajautui erimielisyyksiin puolueensa kanssa ja tuli erotetuksi sen jäsenyydestä marraskuussa 2011. Hänet äänestettiin tuolloin pois myös senaatin puhemiehen paikalta.


title: Mircea Geoană

text: Geoană jatkoi puolueesta erottamisensa jälkeen riippumattomana senaattorina. Maaliskuussa 2012 hän oli perustamassa România noastră () -liikettä. Myöhemmin samana vuonna hän palasi PSD:hen ja valittiin kolmannelle kaudelle senaattiin.


title: Vyvyan Adams

text: Samuel Vyvyan Trerice Adams (22. huhtikuuta 1900 – 13. elokuuta 1951 Helston) oli brittiläinen alahuoneen valtiopäivämies. Hän oli koulutukseltaan oikeustieteilijä, ja hänet valittiin alahuoneen jäseneksi Leedsin läntisestä vaalipiiristä 1931 konservatiivisen puolueen ehdokkaana. Vaalipiirissä oli voimakas liberaalien kannatus. Hän hävisi 1945 vaalit ja toimi sen jälkeen teollisuusjohtajana. 1947–1950 hän oli ehdokas Itä-Fullhamin vaalipiirissä mutta ei onnistunut uusimaan paikkaansa.


title: Vyvyan Adams

text: Adams kysyi 5. joulukuuta 1939 alahuoneen keskustelussa, aikoiko Chamberlainin hallitus tukea Neuvostoliiton erottamista Kansainliitosta. Neville Chamberlain ei vastannut kysymykseen.


title: Raúl Spank

text: Raúl Spank (s. 13. heinäkuuta 1988 Dresden, Saksan demokraattinen tasavalta) on saksalainen yleisurheilija. Hän edustaa LG Nord Berlin -seuraa ja häntä valmentaa Jörg Elbe. Vuoteen 2015 saakka Spankin päälaji oli korkeushyppy ja sen jälkeen kolmiloikka.


title: Raúl Spank

text: Spank sijoittui korkeushypyssä seitsemänneksi Marrakechin alle 18-vuotiaiden MM-kilpailuissa 2005. Seuraavana vuonna hän oli viides alle 20-vuotiaiden MM-kilpailuissa Pekingissä. Alle 20-vuotiaiden EM-kilpailuissa Hengelossa 2007 hän sai hopeaa tuloksella 221 cm. Pekingin olympialaisissa 2008 hän sijoittui viidenneksi tuloksella 232 cm ja Torinon EM-hallikisoissa 2009 seitsemänneksi. Berliinin MM-kilpailuissa 2009 Spank jakoi pronssimitalin Sylwester Bednarekin kanssa tuloksella 232 cm. Pariisin EM-hallikisoissa 2011 hän oli kahdeksas ja saman vuoden Daegun MM-kilpailuissa yhdeksäs. Istanbulin sisäratojen MM-kilpailuissa 2012 hän oli jälleen yhdeksäs.


title: Raúl Spank

text: Spankin korkeushyppyennätys ulkoradoilla on 233 cm ja sisäradoilla 232 cm. Kolmiloikkaa hän on hypännyt ulkoradoilla parhaimmillaan 16,44 m ja sisäradoilla 16,54 m. Hän on voittanut korkeushypyssä Saksan mestaruuden ulkoradoilla vuosina 2008, 2010 ja 2011 ja sisäradoilla 2009, 2011 ja 2012 sekä kolmiloikassa ulkoradoilla vuonna 2015.


title: Vetomies

text:
Vetomies on Jyväskylässä ajettava kansallisen F-ryhmän rallikilpailu. Sen kilpailukeskus ja huoltoalue on Jämsänkoskella. Kilpailu on ajettu vuodesta 2004 Suomen rallin yhteydessä. Kilpailu ei kuulu F-cupiin. Vuonna 2013 ajettiin myös Nelivetomies-kilpailu.
Vuonna 2009 kilpailuun hyväksyttiin 85 autoa.


title: 3-fosfoglyseraattidehydrogenaasi

text: 3-fosfoglyseraattidehydrogenaasi on entsyymi, joka katalysoi ensimmäistä vaihetta seriinin biosynteesissä. Reaktiossa 3-fosfoglyseriinihappo hapetetaan fosfohydroksipalorypälehapoksi. Samalla kofaktorina toimiva NAD pelkistyy NADH:ksi.


title: 3-fosfoglyseraattidehydrogenaasi

text:
3-fosfoglyseraattidehydrogenaasin entsyyminumero on EC 1.1.1.95 ja CAS-numero 9075-29-0.
__notoc__
3-fosfoglyseraattidehydrogenaasi toimii parhaiten lämpötilan ollessa eliöstä riippuen 25–80 °C ja pH 5,2–10. Entsyymin toiminnalle välttämätön kofaktori on NAD ja eräät sen johdannaiset, kuten 3-asetyylipyridiini-NAD ja tio-NAD. Lisäksi eräät anionit, kuten kloridi- ja sulfaatti-ionit parantavat entsyymin stabiilisuutta. Myös ditiotreitoli vaikuttaa stabilisoivasti. 3-fosfoglyseraattidehydrogenaasin inhibiittoreina toimivat monet aminohapot, kuten seriini, glysiini ja alaniini. Muita inhibiittoreita ovat muun muassa ATP, N-etyylimaleimidi ja hopea- sekä sinkki-ionit.


title: 3-fosfoglyseraattidehydrogenaasi

text: Virhe 3-fosfoglyseraattidehydrogenaasin tuotantoa säätelevässä geenissä voi johtaa tilaan, jossa entsyymin määrä on liian vähäinen tehokkaaseen seriinin biosynteesiin. 3-fosfoglyseraattidehydrogenaasin puutetta sairastavat potilaat ovat vaikeasti psykomotorisesti jälkeenjääneitä, saavat helposti epileptisiä kohtauksia ja myös mikrokefaliaa esiintyy. Epileptisiä kohtauksia voidaan hoitaa seriinilääkityksellä.


title: Mauno Roiha

text: Mauno Taneli Roiha (6. syyskuuta 1911 Viipuri – 7. maaliskuuta 1981 Lahti) oli suomalainen este- ja kenttäratsastaja. Hän voitti esteratsastuksen Suomen-mestaruuden vuosina 1949, 1950 ja 1951 ratsulla Roa. Seuraavan kerran kolmeen peräkkäiseen mestaruuteen ylsi vasta Raimo Aaltonen, joka voitti mestaruuden vuosina 2007, 2008 ja 2009 Eafons Polyfinolla.


title: Mauno Roiha

text: Roiha osallistui Roalla Lontoon 1948 olympialaisten kenttäkilpailuun. Ratsukko tuli sijalle 28. Helsingin 1952 olympialaisiin Roiha osallistui Laaoksella. Ratsukko voitti kenttäkilpailun kouluosuuden, mutta joutui keskeyttämään maasto-osuudella. Myös esteratsastuskilpailu päättyi keskeytykseen. Melbournen 1956 olympialaisten kouluratsastuksessa Roiha sijoittui Laaoksella 31:nneksi.


title: Mauno Roiha

text: Roiha voitti Turun Maljan viisi kertaa. Vuosina 1949–1951 ratsuna oli Roa, vuonna 1952 Laaos ja vuonna 1953 Jessa.


title: Suuret herätykset

text: Suuret herätykset ovat dramaattisten muutosten aikakausia anglo-amerikkalaisessa uskonnossa. Ne jaetaan tavallisesti kolmeksi aikakaudeksi.


title: Voipaala

text: Voipaala on kylä Sääksmäellä Valkeakoskella.


title: Voipaala

text: Kylä on viimeisinä vuosisatoina käsittänyt nykyään taidekeskuksena toimivan Voipaalan kartanon Rapolanharjun juurella sekä Sääksmäentien varrella sitä vastapäätä sijainneen Kemmolan ratsutilan, joka 1900-luvulla tuli Sääksmäen kunnan omistukseen ja muutettiin vanhainkodiksi, jossa käytössä se on edelleen. Kylän hävinneitä taloja ovat Voipaalaan 1800-luvun alkupuolella yhdistetyt Sassi ja Rääriä, joista ensin mainitun nimi elää vielä asuinalueen nimenä kylän pohjoisosassa.


title: Voipaala

text: Voipaalan naapurikyliä ovat lännessä Rapola, Vuorentaka ja Valto, pohjoisessa Leipiälä eli Naakka ja idässä samaan jakokuntaan Voipaalan kanssa isossajaossa kuulunut Sääksmäen Pappila sekä jakokunnan tiluksiin idässä rajoittuva Huittula.


title: Voipaala

text: Kylän vanhin asutus ja vanhat kotipellot ovat keskittyneet Rapolanharjun juurelle sen kummankin puolen. Kylän pohjoisosissa, Vallonjoen varsilla ja Viuhanjärven ympärillä on ollut vielä 1700-luvulla niittyjä ja pohjoisemmassa mäkimailla metsiä.


title: Voipaala

text: Uudempaa asutusta kylässä edustavat kylän vanhoille kotitiluksille Kemmolan ratsutilan ympärille 1990-luvulla muodostunut Kemmolan kaupunginosa kylän eteläosassa, maaseutumainen Viuhan asuinalue kylän tilusten keskivaiheilla Viuhanjärven luona sekä kylän metsäisessä pohjoisosassa Sassin ja Raikkaan asuinalueet. Näistä Sassi ja Raikas olivat ennen Sääksmäen ja Valkeakosken kuntaliitosta osa Valkeakosken kaupunkia, Viuha ja Kemmola Sääksmäkeä. Sääksmäen ja Valkeakosken raja kulki tuolloin Vallonjoessa Viuhan pohjoispuolella.


title: Voipaala

text: Asuinalueista Viuha koostuu enimmäkseen 1940-luvulla rakennetuista omakotitaloista, joiden asukkaista osa oli siirtokarjalaisia. Viuhassa kulkee kaksi tietä, nimeltään "Viuhantie" ja "Helmuntie". Haja-asutusalueen ympäröimänä Viuha sijaitsee lähellä luontoa, mutta myös kaupunkia. Alueen länsipuolella toimi aiemmin Vallon koulu, joka kuitenkin päätettiin lopettaa. Vallon alueelle on kaavoitettu vuonna 2007 uusi omakotialue. Lähin kauppa on Sassissa.


title: Voipaala

text: Voipaalan kautta kulkevia teitä ovat kylän eteläosan kautta kulkeva seututie 130 (entinen valtatie 3), siitä erkaneva, Huittulan ja Ritvalan suuntaan johtava yhdystie 3071 ja tähän Sääksmäen kirkon luona yhtyvä Sääksmäentie.


title: Seppo Helenius

text: Seppo Helenius on suomalainen näyttelijä. Hän on esiintynyt Pekko-elokuvissa kyläkauppias Iisakki Torkkelin roolissa.


title: Vihtijärvi

text: Vihtijärvi on Vihdin kylä, joka sijaitsee kunnan koillisosassa Lopen rajalla. Matkaa Vihdin kirkonkylään on noin 24 km ja Nummelan keskustaan noin 30 km. Kylän kautta kulkevat seututie 132 (1950-luvun lopulle saakka valtatie 3) Vantaan Keimolasta Lopelle ja siitä erkaneva seututie 133 Karkkilaan. Vuonna 2013 Vihtijärvellä asui 539 ihmistä. Vihtijärven korkein kohta on Rokokallio. Vihtijärvellä sijaitsee Nummitupa, joka on tunnettu juhlien viettopaikka.


title: Vihtijärvi

text: Vihtijärvellä sijaitsevan Hiiskulan kartanon perusti vuonna 1836 vapaaherra Arthur Wilhelm Klinckowström ostamalla Kourlaan kuuluneet Hurran, Kaupin, Syökärin ja Kuloin rälssitilat Carl Henrik Tollin konkurssipesästä. Vuonna 1869 kartanon osti nykyisen omistajan esi-isä, kollegionasessori, myöhemmin hovineuvos Alexander Wilhelm Brummer, joka myöhemmin osti myös Tervalammen säteritilan.


title: Vihtijärvi

text: Vihtijärven koulu on noin 40 oppilaan alakoulu. Vihdin kunnan säästötoimet uhkasivat lopettaa Vihtijärven koulun toiminnan. Aktiivinen kyläyhdistys ryhtyi talkoisiin ja pelasti koulun mm. Hiiskulan kartanolta saadun taloudellisen tuen avulla.


title: Vihtijärvi

text: Uudenmaan liiton maakuntahallitus valitsi Vihtijärven vuoden uusmaalaiseksi kyläksi 2010. Vihtijärvi valittiin lisäksi myös koko Suomen vuoden kyläksi.


title: Harri Kaitila

text: Harri Kaitila (s. 1959 Laitila) on suomalainen ooppera- ja konserttilaulaja, jonka ääniala on lyyrinen tenori.


title: Harri Kaitila

text: Kaitila aloitti lauluopintonsa Turun konservatoriossa, mutta sai varsinaisen oopperalaulajan koulutuksensa Wienissä, jossa hän opiskeli sekä esittävän taiteen korkeakoulussa ("Universität für Musik und darstellende Kunst") että Wienin konservatoriossa. Hän on ollut kiinnitettynä Passaun Oopperaan Saksassa ja laulanut Suomessa mm. Turun, Tampereen, Jyväskylän ja Kuopion oopperoiden keskeisissä solistitehtävissä.


title: Harri Kaitila

text: Vuodesta 1999 lähtien Kaitila omistautunut varsinkin erilaisille konserttitangoprojekteille ja mm. kääntänyt ja levyttänyt suomalaisia tangoklassikkoja saksaksi. Vuosina 1998-2002 hän toimi Berliinissä Suomen Saksan-instituutin kulttuurivastaavana. Vuodesta 2000 alkaen Harri Kaitila on esiintynyt merkittävillä musiikkifestivaaleilla Suomessa ja Saksassa, mm. Cantango Berlin -ensemblen ja argentiinalaisten huipputanssijoiden kanssa ensimmäisenä suomalaisena konserttitangon tulkitsijana Berliinin Filharmoniassa ideoimallaan ohjelmalla "Suomalais-Argentiinalainen Tangosota". Kaitila esittää myös argentiinalaista tangoa, varsinkin Carlos Gardelin ohjelmistoa. Lokakuussa 2012 hän teki Tango Sonorte-ensemblen kanssa kiertueen Slovakiassa ja Tšekissä. Hän on esiintynyt myös Slovakian Radion Sinfoniaorkesterin (The Slovak Radio Symphony Orchestra) solistina ykpm. Mario Kosikin johdolla Bratislavassa esittäen muun muassa Astor Piazzollan, Carlos Gardelin ja Mario Moresin säveltämää konserttitangoa.


title: Harri Kaitila

text: Konserttitangon ohella Harri Kaitila esiintyy myös oratorio- ja liedlaulajana. Hän on esittänyt mm. Franz Schubertin "Die schöne Müllerin"- sekä Robert Schumannin "Dichterliebe"-laulusarjat sekä konserttiareenoilla Johann Strauss nuoremman operettilauluja.


title: Harri Kaitila

text: Kaitila toimii myös Uudenmaan Musiikkikoulun johtajana ja laulupedagogina Keravalla.


title: Lari Kotilainen

text: Lari Kotilainen (s. 2. tammikuuta 1974 Kuusjoki) on suomen kielen tutkija ja opettaja, oppiarvoltaan filosofian tohtori. Hän on opettanut suomea vieraana kielenä Kölnin, Uppsalan ja Helsingin yliopistossa. Sen lisäksi hän kirjoittaa lastenlaululyriikkaa sekä kolumneja, oppikirjoja ja tieteellisiä tekstejä.


title: Lari Kotilainen

text: Pamflettikirjassa "Suomensuojelija" hän muun muassa arvostelee englannin käyttöä yrityksissä työkielenä, koska vieraalla kielellä kommunikointi on hitaampaa ja aiheuttaa helposti väärinkäsityksiä. Kotilaista kutsutaan leikillisesti 'aggressiivitohtoriksi', koska hän väitteli aggressiivi-nimisestä rakenteesta.


title: Lari Kotilainen

text: Kotilainen laulaa ja soittaa kitaraa lapsille suunnattua rockmusiikkia esittävässä Jytäjyrsijät-yhtyeessä.


title: Rokkorastas

text: Rokkorastas ("Modulatrix stictigula") on kaakkoisafrikkalainen kapinmesikkolaji.


title: Rokkorastas

text: Rokkorastaat elävät Tansanian itä- ja eteläosissa Usambarasta Nguruvuorille, Pohjois-Malawissa ja ehkä Mosambikissa. Reichenow kuvaili lajin holotyypin Mbaramosta Usambarasta. Lajin luokittelu on epäselvä, toiset tutkijat katsovat sen kuuluvan bulbuleihin, toiset rastaisiin, mutta molekyyligeneettisten tutkimusten mukaan se on lähinnä sukua kapinmesikoille ("Promeropidae"). Toisinaan laji luetaan kuuluvaksi heimoon Modulatricidae


title: Typpi Oy:n räjähdysturma

text: Typpi Oy:n räjähdysturma eli nk. "Typen pamaus" tapahtui vuonna 1963 Oulussa Takalaanilan kaupunginosassa. Varhain aamuyöllä (kello 0.54) 9. tammikuuta 1963 Typpi Oy:n tehdasalueella sattui räjähdys, joka surmasi kymmenen ihmistä. Räjähdyksen aiheuttama paineaalto särki satoja ikkunoita kaupungin keskustassa, jonne on räjähdyspaikalta yli kaksi kilometriä. Räjähdys sinkosi tiili- ja betonikappaleita kilometrien päähän. Räjähdys kuultiin jopa 45 kilometrin päässä Ylikiimingin Alavuotolla ja rekisteröitiin Sodankylän seismologisella asemalla.


title: Typpi Oy:n räjähdysturma

text: Räjähdys tuhosi tehtaan 40 metriä korkean kahdeksankerroksisen salpietarivaraston sekä sen vieressä sijainneen rakeistustornin. Rakennuksista jäi jäljelle vain hieman seinärakennelmia. Useat tehdasalueen rakennukset vaurioituivat pahoin. Räjähdyksen aiheutti lannoitteiden ja räjähdysaineiden valmistuksessa käytettävän ammoniumnitraatin syttyminen. Typpi Oy:n oma sisäinen tutkimustoimikunta totesi sekoitussäiliön suuren koon vaikuttaneen tapahtumaprosessiin.


title: Typpi Oy:n räjähdysturma

text: Tehdas korjattiin onnettomuuden jälkeen nopeasti ja jo tammikuun lopulla tuotanto käynnistyi uudelleen. Salpietarin rakeistusjärjestelmää muutettiin myöhemmin kauko-ohjattavaksi. Ahtokarin laatiman 25-vuotishistoriikin mukaan muitakin muutoksia tehtiin: tornirakeistus vaihdettiin kierukkarakeistus-menetelmäksi ja eräluonteisia prosesseja muutettiin jatkuvaluonteisiksi. Konsulttiapua näihin uudistustoimiin saatiin Länsi-Saksasta Friedrich Uhde GmbH:lta. Prosessinvalvontaa keskitettiin sekä automatisoitiin.


title: Tuomas Saukkonen

text: Tuomas Saukkonen (s. 18. maaliskuuta 1980) on suomalainen muusikko, melodista death metallia soittaneen Before the Dawn -yhtyeen perustaja ja laulaja-kitaristi. Saukkonen soittaa myös rumpuja ja projekteissaan hän esittääkin studiossa itse kaiken paitsi puhtaat lauluosuudet. Before the Dawnin lisäksi Saukkonen on soittanut sooloprojektissaan Black Sun Aeonissa, jossa vaikuttaa myös Sotajumala-yhtyeen Mynni Luukkainen. Saukkonen soitti myös suomenkielistä metallia esittävässä RoutaSielussa, jossa hän soitti bassoa ja lauloi murinalauluosuudet.


title: Tuomas Saukkonen

text: Vuonna 2013 Saukkonen kuitenkin päätti lopettaa Before the Dawnin ja muut projektinsa (Black Sun Aeon, Dawn of Solace, RoutaSielu). Musiikin kirjoittaminen ja esittäminen ei kuitenkaan tähän loppunut, vaan kaiken tilalle nousi Wolfheart-yhtye.


title: Tuomas Saukkonen

text: Tuomas Saukkosella on vuonna 2015 aloittanut levymerkki OneManArmy, joka on julkaissut Wolfheartin levyn sekä julkaisee Mors Subitan toisen albumin "Degeneration".


title: Tuomas Saukkonen

text: Saukkonen soittaa Amfisound Custom -kitaroilla, jotka ovat käsintehtyjä Suomessa. Vahvistimina hän käyttää Silverblade-merkkisiä vahvistimia. Rumpuina hän käyttää Yamahan rumpuja ja käsintehtyjä Impressionin symbaaleja.


title: Hiidenvuolle

text: Hiidenvuolle on Vanajaveden Korteselän kapeikko Lempäälässä ja osa Vanajaveden reittiä. Vanajavesi laskee Hiidenvuolteen kautta Ahtialanjärveen, joka taas laskee sen pohjoispuolella sijaitsevien Herralankosken ja Kuokkalankosken kautta Pyhäjärveen. Hiidenvuolteelta Pyhäjärveen johtaa myös Lempäälän kanava. Hiidenvuolteen ja Lempäälän kanavan kautta kulkee Hämeenlinnasta Tampereelle johtava yleinen vesiväylä, jonka kulkusyvyys on 1,8 m.


title: Hiidenvuolle

text: Hiidenvuolteen rantakaistaleilla sijaitsevat länsirannalla Maakalan ja Miemolan kylät sekä Sulkola, joka on osa Lempäälän keskustaajamaa, itärannalla Vaihmalan, Ihamaan ja Putkiston kylät.. Hiidenvuolteen rannat ovat historiallista asutus- ja viljelyaluetta, jotka muodostavat seudullisesti arvokkaan kulttuurimaiseman. Hiidenvuolteeseen liittyvä avoin maatalousalue on Pirkanmaan maakuntakaavassa osoitettu "maakunnallisesti arvokkaaksi kulttuuriympäristöksi" (akm). Kulttuuriympäristön keskeisen rakennetun osan muodostaa Hiidenvuolteen länsirannan läheisyydessä sijaitseva Maakalan maatila rakennuksineen.


title: Vuorentaka

text: Vuorentaka voi tarkoittaa seuraavia:


title: Tyray Pearson

text: Tyray Pearson (s. 3. marraskuuta 1980 Hammond) on yhdysvaltalainen koripalloilija. Hän on pelannut ammattilaisurallaan Portugalissa, Saksassa, Espanjassa, Suomessa, Itävallassa ja Ranskassa. Suomessa hän edusti Torpan Poikia kaudella 2009–2010, jolla oli voittamassa SM-hopeaa, ja kauden 2010–2011 lopulla. Pearson pelasi viimeisenä yliopistokautenaan (2001–2002) NCAA:n ykkösdivisioonaa Iowa Staten joukkueessa, jossa hänen pistekeskiarvonsa oli 18,7 ja levypallokeskiarvo 7,8.


title: Mosambikin vaalit 1999

text: Mosambikin vaalit 1999 järjestettiin 3.–5. lokakuuta. Niissä valittiin sekä presidentti että parlamentti. Istuva presidentti Frelimon Joaquim Chissano voitti presidentinvaalin ennen Renamon Afonso Dhlakamaa. Parlamentista Frelimo sai 133 ja Renamon vaaliliitto 117 paikkaa.


title: Mosambikin vaalit 1999

text: Maaliskuussa 1999 uusi keskusvaalikomitea asetettiin valvomaan tulevia vaaleja. Sen johtoon asetettiin metodistipastori Jamisse Taimo. Komiteaan kuului 17 jäsentä, joista hallitus nimitti kaksi, Frelimo kahdeksan, Renamo kuusi ja UD yhden. Komitean suurin haaste ennen vaaleja oli äänioikeutettujen rekisteröinti, jota Renamo oli kritoisinut. Äänestäjien rekisteröinti tapahtui heinä-syyskuun aikana ja yhteensä maan arviolta 8,3 miljoonsta äänestysikäisestä 7 099 105 rekisteröityi.


title: Mosambikin vaalit 1999

text: Renamo teki 16. heinäkuuta vaaliliiton kymmenen pienemmän puolueen kanssa. Liittoa kutsuttiin nimellä Renamo Electoral Union (Renamo-UE). Renamo-UE asetti presidenttiehdokkaakseen Renamon Afonso Dhlakaman. Presidentinvaaleissa oli vain kaksi ehdokasta Frelimon Chissan ja Renamo-EU:n Dhlakama, kun edellisissä vaaleissa oli 12 ehdokasta.


title: Mosambikin vaalit 1999

text: Äänestäminen vaaleissa ei sujunut ongelmitta, sillä rankkasateiden takia joillakin paikoin äänestesyspaikalle pääseminen oli hyvin vaikeata. Kahdeksassa äänestyspisteellä Pebanen piirikunnassa Zambezian maakunnassa ei äänestetty ollenkaan teknisien ja kommunikaatio-ongelmien takia. Noin 8 000 ääntä jäi siksi antamatta.


title: Mosambikin vaalit 1999

text: Teknisten ongelmien takia keskusvaalikomitea julkisti tulokset myöhässä 22. joulukuuta 1999. Chissano valittiin uudelleen presidentiksi pienellä erolla Dhlakamaan. Parlamenttivaaleissa Frelimo sai 133 paikkaa, kun Renamo-UE 117 paikkaa, joista Renamo sai 99 ja vaaliliiton pienemmät puolueet 18 paikkaa.


title: Mosambikin vaalit 1999

text: Tulosten myöhästymisen takia Renamo epäili vilppiä. Renamo teki virallisen valituksen tuloksista 4. tammikuuta 2000 ja vaati tulosten uudelleenlaskentaa. Renamo väitti, että tulosliuskoja oltiin vääristelty ja joillakin äänestyspaikoilla oltaiisin ääniä jätetty tarkoituksella huomioimatta. Alkuperäiset tulokset jäivät kuitenkin voimaan, vaikka keskusvaalikomitea myönsi, että joitakin virheitä oli ollut, mutta ne eivät vaikuttaisi lopputulokseen.


title: Mosambikin vaalit 1999

text: Renamo voitti Frelimon kuudessa maakunnassa yhdestätoista ja se vaati kuvernöörin paikkaa näistä maakunnista. Presidentillä oli kuitenkin valta nimittää kuvernöörit ja Chissano valitsikin jokaisen maakunnan johtoon Frelimon edustajan.


title: Mosambikin vaalit 1999

text:
Presidentinvaalissa ääniä annettiin yhteensä 4 936 748, ja niistä hylättiin 462 645.
Parlamenttivaaleissa annettiin 4 821 499 ääntä, joista 685 341 hylättiin. Renamo-UE:n paikoista 99 meni Renamolle ja loput 18 vaaliliiton muille puolueille.


title: Sebastian Aagaard-Williams

text:
Sebastian Aagaard-Williams (s. 11. elokuuta 1988 Gentofte, Tanska) on tanskalainen näyttelijä, joka tuli tunnetuksi "Jeesus ja Josefine" -nimisestä sarjasta. Williams esitti sarjassa Jeesusta.
Sarjassa Jeesus (Williams) tapaa tanskalaisen tytön, Josefinen, joka vihaa joulua. Yhdessä he tekevät aikamatkoja Jeesuksen aikaiseen Beetlehemiin. Samalla Jeesus opettaa Josefinea joulun perimmäisestä merkityksestä.


title: Bevasitsumabi

text: Bevasitsumabi on humanisoitu monoklonaalinen vasta-aine ja angiogeneesin estäjä, jota käytetään edenneiden syöpien hoidossa. Sen vaikutus kohdistuu VEGF:ään. Sen kauppanimi on Avastin.


title: Bevasitsumabi

text: Bevasitsumabi pidentää merkittävästi edennyttä suolistosyöpää sairastavien elinikää. Vuonna 2004 julkaistussa tutkimuksessa osoitettiin, että bevasitsumabin ja solunsalpaajien käyttö hidastaa taudin etenemistä keskimäärin neljällä kuukaudella verrattuna pelkkien solunsalpaajien käyttöön. Lääkettä käytetään myös edenneen ei-pienisoluisen keuhkosyövän sekä edenneiden rinta- ja munuaissyöpien hoidossa.


title: Bevasitsumabi

text: Bevasitsumabin kemiallinen kaava on CHNOS ja CAS-numero 216974-75-3.


title: Toscanan auringon alla (elokuva)

text: Toscanan auringon alla ("Under the Tuscan Sun") on Audrey Wellsin ohjaama vuonna 2003 valmistunut elokuva, joka perustuu Frances Mayesin samannimiseen kirjaan. Pääosaa esittää Diane Lane.


title: Todor Enev

text: Todor Enev (, s. 8. helmikuuta 1982 Plovdiv) on bulgarialainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 252 elokuussa 2004 ja nelinpelissä sijalle 360 toukokuussa 2002. Hän on voittanut yhdeksän ITF Futures -kaksinpeliturnausta. Hän on edustanut Bulgariaa Davis Cupissa 30 maaottelussa vuosina 1999–2011.


title: XBlaster

text: XBlaster on Bigpointin kehittämä ja julkaisema monen pelaajan 3D-toimintapeli. Peli on julkaistu 15.10.2006. XBlasterissa on kolme mechiä, ja jokaisella mechillä on oma erikoisase. Lisäksi pelillä on yli 7 miljoonaa pelaajaa. Peli ei vaadi Adobe Flash Playerin lisäksi muita asennuksia.


title: XBlaster

text: XBlasterissa on 6 eri maailmaa, jotka toimivat servereinä.


title: XBlaster

text: Pelin alussa pelaaja valitsee itselleen mechin. Mechejä on kolme erilaista, joilla jokaisella on jokin erikoisase. Hangaarista voi myös ostaa toisen mechin. Jos ostaa toisen mechin, vanha mech ei kuitenkaan häviä. Uusi mech on aluksi huonoimmassa liigassa. Uusi mech maksaa 10 000 krediittiä.


title: XBlaster

text: Pelissä on kaksi eri valuuttaa: taitopisteet ja krediittit. Yksi krediitti on 10 taitopistettä


title: XBlaster

text:
Krediittejä voi myös tilata aidolla rahalla. Esim. yhdellä eurolla saa 1.000 krediittiä.
Happy hourin aikaan pelaajat saavat kaksinkertaisina tilaamansa krediitit. Silloin yhdellä eurolla saa 1.000 krediitin sijasta 2.000 krediittiä. Mega happy hourin aikaan pelaajat saavat kolminkertaisena tilaamansa krediitit.


title: XBlaster

text: Jalkapallopelien aikaan krediittejä voi saada vaikka nelinkertaisesti. Jos Suomi tekee kolme maalia, tilatut krediitit tulevat nelinkertaisina. Jos taas Suomi tekee kaksi maalia, krediitit tulevat kolminkertaisina.


title: XBlaster

text:
Mecheillä on kolme asetta, jotka ovat aluksi. Ne ovat: Moottorisaha, pyssy ja kranaatinheitin.
Moottorisahan ammukset ovat ainoita ilmaisia ammuksia. Jokaisella mechillä on omat aseensa ja niitä voi päivittää. Myös niiden lippaita voi päivittää. Aseiden päivittäminen maksaa taitopisteitä ja lippaan päivitys krediittejä. Aseen päivityksessä ase saa enemmän voimaa ja lippaan päivityksessä lippaaseen tulee lisää tilaa. Numeroilla 1-9 valitaan aseet.


title: XBlaster

text: Luettelo aseista:


title: XBlaster

text: Pelissä on myös tehosteita.


title: XBlaster

text: Areenalta voi löytää laatikoita. Tummanlaatikon vahvuus on 100 ja vaalean 200. Laatikon sisältä voi löytää tyhjää tai kysymysmerkin. Kysymysmerkistä voi saada krediittejä, taitopisteitä, ammuksia aseisiin, jackpot euroja ja suojien uudelleen latautumisen 100 prosenttiin.


title: XBlaster

text: Areenalla on tynnyreitä, joita jalkapallopelien aikaan naamioidaan jalkapalloiksi. Tynnyreiden vahvuus on 100 ja ne aiheuttavat shokkiaaltoja jotka vahingoittavat mechiä. 2. liigasta alkaen tynnyrit sytyttävät toisensa.


title: XBlaster

text: Torneja on kaksi erityyppiä. Ne ovat lasertornit ja ohjustornit. Lasertornit ampuvat laseria ja ohjustornit ohjuksia. Jos tornin tuhoaa, siitä saa taitopisteitä.


title: XBlaster

text: Portaaleja käytetään areenalla paikasta toiseen siirtymiseen. Ensin portaali on tumma, eikä sitä voi käyttää. 20 sekunnin kuluttua se muuttuu vaaleaksi, ja siihen voi mennä. Premium käyttäjille avautuminen kestää vain 5 sekuntia.


title: XBlaster

text:
XBlasterissa voi viestiä muille käyttäjille lipun avulla. Lipuista voi tehdä yhdistelmiä, jolloin ne saavat eri merkityksen. Lippuja voi klikata oikesta alareunasta, jolloin mech näyttää lippua. Jokaisella lipulla on myös pikanäppäin. Tässä lista lipuista ja niiden tarkoituksista:Yhdistelmä liput:
Premium käyttäjä saa 500 krediittiä joka päivä, ja voivat ostaa pyssynammuksia ilmaiseksi. Premiumina voi kirjautua ulos 5 sekunnissa. Premium hopeapaketti maksaa 30€ ja on voimassa puolivuotta. Premium kultapaketti maksaa 50€ ja on voimassa vuoden.


title: XBlaster

text: XBlasterissa voi luoda tai liittyä jo olemassa olevaan klaaniin. Klaanin tekeminen maksaa 10 000 taitopistettä ja liittyminen 2500 taitopistettä. Klaaneilla on johtaja, joka voi luovuttaa johdon, hyväksyä hakemuksia, tai poistaa klaanin. Johtaja voi myös nimetä esim. varajohtajan tai ylläpitäjän, jotka auttavat klaanin hoidossa. Klaaniliigoissa pelaajat keräävät taitopisteitä ja krediittejä. Mitä huonompi joku klaanin pelaajoista on, sitä enemmän taitopisteitä hän saa muiden keräämiä taitopisteitä klaaniliigasta. Klaanit voivat julistaa jonkin tietyn klaanin vihollisklaaniksi ja jonkun muun ystävälliseksi klaaniksi. Klaaneilla on myös oma foorumi, jossa klaanin jäsenet voivat keskustella. Klaaneille voi tehdä oman sivun, johon voidaan laittaa esim. missä sijoitus pitää olla. Klaanin sivulla klaanille voi asettaa kuvan.


title: XBlaster

text: XBlasterissa on kerran kuussa jackpot taistelu, jossa voi voittaa keräämänsä jackpot euronsa aidoksi rahaksi. Maksimi jackpot euro määrä on 10 000.


title: XBlaster

text: Jackpot taistelu käydään kerran kuussa. Taistelussa on tarkoituksena olla viimeinen areenalla tiettyyn kellon aikaan mennessä. Jos voittajia on kaksi, tai enemmän, voittaja arvotaan. Jackpot euroja ei voi käyttää mihinkään muuhun.


title: XBlaster

text:
XBlasterissa on liigoja. Liigoja on yhteensä viisi. 1. liigassa on rankingin 1000 parasta pelaajaa.
Liigoissa on aina sen hetkiseen tasoon sopivia tehtäviä.


title: XBlaster

text: Pelissä on myös klaaniliigoja. Klaanissa täytyy olla vähintään 5 jäsentä, että klaaniliigoihin pääsee. Klaani liigoja on kolme. 2. liigassa on klaanien rankingin top 250-51 ja 1. liigassa on klaanien rankingin top 50.


title: Pää pystyyn

text: Pää pystyyn on rap-yhtye Fintelligensin ensimmäinen single yhtyeen toiselta "Tän tahtiin" -albumilta. Single julkaistiin vuonna 2001. Kappaleesta on kuvattu musiikkivideo. Single sisältää myös kappaleen "Tän tahtiin", jolla vierailee Jussi Valuutta, sekä molempien kappaleiden instrumentaaliversiot.


title: Abin Sur

text: Abin Sur on DC Comicsin sarjakuvasankari, jonka loivat John Broome ja Gil Kane. Hahmo esiintyi ensimmäisen kerran Showcase-sarjakuvan numerossa 22 vuonna 1959. Abin Sur tunnetaan hahmona, joka luovuttaa voimasormuksensa Hal Jordanille juuri ennen kuolemaansa.


title: Abin Sur

text: Abin Sur on kotoisin Ungara-planeetalta, jossa hän toimi historian opettajana yliopistossa. Hänestä tuli Vihreä Lyhty 1860-luvulla kuolemaisillaan olleen Starkaorin värvättyä hänet Vihreän Lyhdyn joukkoihin sektorille 2814. Abin Sur taisteli Amerikan vanhassa lännessä, jossa hän teki yhteistyötä Hal Jordanin esi-isän kanssa taistellakseen muukalaisolento Traitoria vastaan. Vieraillessaan toisen maailmansodan jälkeisten tapahtumien jälkeen uudelleen maaplaneetalla Abin Surin voimasormus menettää voimansa, kun eräs hänen jahtaamansa vihollinen onnistuu neutralisoimaan sen. Hän löytää tajuttomana olevat Alan Scottin ja Jay Garrickin ja lainaa Scottin hieman erilaista voimasormusta. Abin Sur onnistui myös yllättämään vihollisensa, sillä Scottin voimasormus ei ole voimaton keltaiselle värille, kuten muut sormukset.


title: Abin Sur

text: Erään partion aikana Legion hyökkää Abin Surin kimppuun. Pahasti loukkaantuneena hän tekee hätälaskun lähimpänä olevalle planeetalla, joka sattuu olemaan Maa. Pahojen vammojensa vuoksi Abin Sur tietää kuolevansa pian ja lähettää sormuksensa etsimään sopivan seuraajan. Ensimmäiseksi vaihtoehdoksi nousi Clark Kent, mutta koska hän ei ole maapallon alkuperäinen asukas, sormus ei valinnut häntä. Seuraavaksi ehdolla olivat Hal Jordan ja Guy Gradner. Jordan tuli valituksi oltuaan lähempänä ja sormus valitsi hänet sopivimmaksi Abin Surin korvaajaksi.


title: Abin Sur

text: Abin Sur kykenee auttamaan Hal Jordania tuonpuoleisesta elämästä, kun Jordan astuu kuoleman rajamaille Lordi Nektonin luokse. Jordan yrittää estää Nekronia astumasta elävien maailmaan ja tuhoaa hänet. Jordan kykenee villitsemään kuolleita Vihreiden Lyhtyjen joukkoja tuhoamaan vihollisen, jotta vartijat saisivat Kronan ja heidän joukot takaisin elävien kirjoihin ja sulkemaan portaalin. Ennen portaalin sulkemista Abin Sur auttaa Jordania pakenemaan rajamailta ja kiittää häntä hyvästä työstä Vihreänä Lyhtynä.


title: Abin Sur

text: Abin Sur esiintyi ensi kerran televisiossa vuonna 1978 Superystävät animaatiosarjan jaksossa "Secret Origins of the Superfriends". Hahmon äänenä toimi Dick Ryal.


title: Abin Sur

text: Abin Sur esiintyi toisen kerran televisiossa Teräsmies-piirrossarjan jaksossa "In Brightest Day", vuonna 1999. Jaksossa käytettiin Kyle Raynerin alkuperäistarinaa, sekoitettuna Hal Jordanin tarinaan. Abin Sur saapui maaplaneetalla rikkinäisellä aluksellaan Sinestron jahdatessa häntä. Aluksen laskeuduttua maaplaneetalla Abin Sur lähetti sormuksensa etsimään sopivan seuraajan voimasormuksen kantajaksi. Sormus löysi Kyle Raynerin sormuksen kantajaksi. Teräsmies huomasi rikkinäisen aluksen ja tarkasti tilanteen, jossa Abin Sur käski auttaa suojelemaan uutta voimasormuksen kantajaa Sinestrolta.


title: Abin Sur

text: Hahmon ääninäyttelijää ei mainittu sarjan lopputeksteissä.


title: Abin Sur

text: Abin Sur esiintyi ensimmäisen kerran elokuvissa vuoden 2008 animaatiossa "", jossa hahmon äänenä toimi Corey Burton.


title: Abin Sur

text: Abin Surin voimasormus toi Hal Jordanin autiolle paikalle, jossa lentäjä näkee hänen makaavan kallion vieressä. Abin Sur selittää tulevasta uhkasta, hirviömäisestä olennosta joka on tulossa tuhoamaan ihmiset, koska se pelkää heitä. Abin Sur kertoo loukkaantuneensa pahoin erään suuren räjähdyksen myötä, jossa oli liian paljon keltaista energiaa yrittäessään saapua maaplaneetalle. Hän uskoo Jordanin olevan sopiva seuraaja Vihreäksi Lyhdyksi ja antaa voimasormuksensa tälle ennen kuolemaansa.


title: Abin Sur

text: Abin Sur esiintyi toisen kerran animaatioelokuvassa "" vuonna 2009, jossa hahmon äänenä toimi Richard McGonagle.


title: Abin Sur

text: Abin Sur saapui maaplaneetalle syöksylaskulla ja lähetti sormuksensa etsimään uuden kantajan hänen tilalleen. Sormus nappasi simulaatioharjoituksessa olleen Hal Jordanin ja toi sen Abin Surin luokse. Jordan näkee loukkaantuneen Abin Surin ja rientää auttamaan, joka kuitenkin haluaa olla paikallaan tehdessän kuolemaa. Hän kertoo voimasormuksen valinneen Jordanin ja olevan nyt Vihreä Lyhty, yksi universumin suojelijoista ja käskee käyttää sormusta viisaasti ennen kuin Abin Sur kuolee aluksensa räjähtäessä.


title: Heruuks?

text: Heruuks? on rap-yhtye Fintelligensin toinen single yhtyeen toiselta "Tän tahtiin" -albumilta. Single julkaistiin vuonna 2001. Kappaleesta on kuvattu musiikkivideo. Single sisältää kappaleen instrumentaalin version sekä Elastisen tekemän remixin.


title: Emmanuel Chedal

text: Emmanuel Chedal (s. 15. tammikuuta 1983 Moutiers, Ranska) on ranskalainen entinen mäkihyppääjä. Hän asuu Brides-Les-Bains'ssa ja edustaa SC Courchevel -seuraa.


title: Emmanuel Chedal

text: Chedal kilpaili arvokilpailuissa ensimmäisen kerran Lahden MM-kisoissa 2001. Hän sijoittui 18:nneksi lentomäen MM-kilpailuissa Planicassa 2004 ja Liberecin MM-kisojen 2009 suurmäessä. Vancouverin olympialaisissa 2010 hän oli suurmäessä kolmastoista ja saman talven lentomäen MM-kisoissa Planicassa neljästoista.


title: Emmanuel Chedal

text: Maailmancupissa Chedal sijoittui ensimmäisen kerran kymmenen parhaan joukkoon oltuaan kahdeksas Willingenissä kaudella 2003–2004. Ensimmäisen palkintosijansa hän sai oltuaan kolmas Lillehammerissa joulukuussa 2009. Maailmancupin kokonaispisteissä hän oli parhaimmillaan viidestoista kaudella 2009–2010.


title: Emmanuel Chedal

text: Chedal ilmoitti tammikuussa 2013 lopettavansa uransa.


title: Afrikan sarven merirosvous

text: Afrikan sarven merirosvous nousi huippuunsa elokuussa 2008 ja alueesta tuli merenkululle vaarallisin alue maailmassa.


title: Afrikan sarven merirosvous

text: Afrikan sarven merirosvous on suhteellisen uusi ilmiö ja syntynyt valtiovallan hajoamisen seurauksena Somaliassa 1990-luvun alussa. Afrikan sarven alue ei ole kauttaaltaan merirosvojen vallassa, vaan merirosvot toimivat muutamasta pienestä satamasta, vaikka heidän iskunsa ulottuvat jopa tuhansien kilometrien säteelle.


title: Afrikan sarven merirosvous

text: Ensimmäiset laivakaappaukset Afrikan sarven alueella liittyivät alun perin sisällissodan osapuolten välisiin laivojen takavarikointeihin. Tämän jälkeen merirosvoudesta on kehittynyt vähitellen yksityistä rikollista liiketoimintaa. Kalastajien toimeentulon heikennyttyä sisällissodan seurauksena mm. Adenin lahden hummerin kalastajat ryhtyivät merirosvoiksi..


title: Afrikan sarven merirosvous

text: Kun liikemiehet huomasivat, että merirosvous tuottaa valtavia voittoja, he alkoivat varustaa sopivia venekuntia merirosvoukseen. Tätä nykyä merirosvous on muuttunut selkeästi muutaman rikollispäällikön harrastamaksi liiketoiminnaksi, jota oikeutetaan rannikkojen puolustamisella. Keskusvallan rippeet ja alueelliset kapinallisryhmät tuomitsevat kuitenkin merirosvouden. Niinpä merirosvot toimivat alueilla, joissa puuttuvat vallanpitäjät.


title: Afrikan sarven merirosvous

text: Länsimaissa uskotaan, että turvallisuus Somalian vesillä voidaan palauttaa vahvan keskusvallan palauttamisen myötä. Somalian rantaviivan pituus on yli 3000 kilometriä. Islamistikapinallisten kanssa sotaa käyvän keskushallinnon on lähes mahdoton valvoa, mitä valtavalla rannikolla tapahtuu. On huomattava, että sisällissodan olosuhteissa merirosvous ei ole levinnyt koko rannikon laajuiseksi, vaan se keskittyy tiettyihin kaupunkeihin Afrikan Sarven kärjessä sijaitsevan autonomiseksi julistautuneen Puntlandin alueella .


title: Afrikan sarven merirosvous

text: EU:n Atalanta-operaation komentajan, kenraalimajuri Buster Howesin mukaan merirosvot kiduttavat panttivankejaan ja käyttävät heitä ihmiskilpinä. Vankeja pahoinpidellään sota-aluksen lähestyessä, kunnes sota-alus poistuu.


title: Afrikan sarven merirosvous

text:
Helmikuussa 2011 merirosvot ampuivat kuoliaaksi neljä amerikkalaista panttivankia Quest-huvijahdilla Arabianmerellä. Yhdysvaltain merijalkaväki nousi tämän jälkeen alukseen ja sai vangiksi 13 kaappaajaa ja surmasi kaksi.
Jahdin omistajapariskunta Jean ja Scott Adam oli maailmanympärimatkalla jakamassa Raamattuja ja kertoi matkastaan webbisivulla.


title: Afrikan sarven merirosvous

text:
Somalian merirosvot ovat puolustelleet rikoksiaan väittämällä toimivansa rajavartioina valtiottomassa maassa ja syyttäneet ulkomaisia laivoja ryöstökalastuksesta ja myrkyllisten jätteiden dumppaamisesta Somalian rannikkovesille.
"Lunnaat eivät ole mitään siihen verrattuna kuinka paljon jätteitä on dumpattu maamme vesiin viimeisen 20 vuoden aikana," väittää Januna Ali Jama, merirosvojen puhemies Puntmaassa.


title: Afrikan sarven merirosvous

text: Afrikan sarvessa Somalialla on Afrikan pisin, 3 300 km pitkä rannikko. Alueen rannikkovedet on tunnettu arvokkaista meren antimistaan kuten hummereistaan ja tonnikaloista. Somalian valtion romahtaminen teki alueen vesistä vapaata riistaa ulkomaisille ryöstökalastajille maapallon vapaiden rannikkoalueiden kaventuessa ja kalakantojen heikentyessä ryöstökalastuksen ansiosta. YK:n elintarvikejärjestön FAOn arvioiden mukaan Afrikan sarven alueella kalastaa noin 700 ulkomaista alusta, jotka käyttävät kalakantoja tuhoavia kalastusmenetelmiä, kuten pohjatroolausta. Nämä ovat tottuneet pitämään paikalliset kalastajat loitolla painevesitykein ja tuliasein.


title: Afrikan sarven merirosvous

text:
Laittoman kalastuksen arvoksi arvioidaan 90–300 miljoonaa Yhdysvaltain dollaria vuodessa. Ulkomaiset kalastusalukset ottavat alueen vesistä huomattavasti enemmän proteiinia, kuin avustusjärjestöt toimittavat ruoka-apuna nälän runtelemaan Afrikan sarveen .
Kalastusaluksia Somalian vesille tulee lähialueelta kuten Keniasta, Pakistanista, Saudi-Arabiasta, Sri Lankasta ja Jemenistä, mutta myös hyvin kaukaa, kuten Belizestä, Ranskasta, Hondurasista, Japanista, Etelä-Koreasta, Espanjasta ja Taiwanilta. Näiden joukossa on samoja maita, jotka ovat lähettäneet tänne sota-aluksiaan jahtaamaan merirosvoja .
Tilanne on johtanut siihen, että jotkut merirosvot kutsuvat itseään “rannikkovartijoiksi” ja lunnasrahoja “sakoiksi”. Näyttääkin siltä, että monet merirosvot ovat aloittaneet uransa kalastajina. On selvää, että muutamat avoveneistä kauppalaivoja kaappaavat merirosvot eivät ole ainoita merirosvoja Afrikan sarven vesillä .


title: Afrikan sarven merirosvous

text: "On erityisen ironista, että monet maat, jota lähettävät sotalaivansa Afrikan Sarven vesille partioimaan merirosvoja ovat itse mukana kalastuslaivastoissa, jotka jatkuvasti ryöstävät Somalian rannikon luonnonrikkauksia" toteaa Australialainen kalastustutkija Clive Schofield Wollongongin yliopistosta.


title: Afrikan sarven merirosvous

text: Ernst Jan Hogendoorn. Horn of Africa Project Director at International Crisis Group totesi haastattelussa keskustelleensa eurooppalaisten diplomaattien kanssa, jotka kertoivat että Espanja on ollut hyvin aktiivinen merirosvoasiassa kansallisten etujensa takia. Tämä voidaan tulkita että heidän kalastuslaivastonsa tekevät paljon tulosta Somalian rannikolla.


title: Afrikan sarven merirosvous

text: Kalastuselinkeinon heikkeneminen on kuitenkin liian yksinkertainen syy merirosvouden synnystä, sillä merirosvous on järjestäytynyttä rikollisuutta, mutta Afrikan kalakantojen heikkeneminen on todellista. Useimmat somalit jotka näkevät sotalaivoja rannikollaan uskovat, että ne ovat tulleet puolustamaan ulkomaalaisia aluksia kuten ryöstökalastusta harjoittavia kalastusaluksia.


title: Afrikan sarven merirosvous

text: Somalian kalastajat väittivät, että saaliit oli vähentyneet ja verkot rikkoutuneet rannikolle dumpattuihin ongelmajätteisiin. Tsunamin rannikolle merestä nostattamat ongelmajätteet paljastivat, myös että Somalian rannikkoa on todellakin käytetty myrkyllisten ja radioaktiivisten teollisuusjätteiden kaatopaikkana .


title: Afrikan sarven merirosvous

text: Italialainen sanomalehti Famiglia Cristiana julkaisi artikkelisarjan 1997–1998, jossa kerrottiin, kuinka sveitsiläinen Achair Partners ja italialainen jätealan sijoittaja Progresso olivat tehneet laittoman sopimuksen jätteiden dumppaamisesta Somalian rannikkovesille. He olivat maksaneet somalialaiselle sotalordille Ali Mahdi Mohamedille 10 miljoonasta tonnista myrkyllistä jätettä 80 miljoonaa dollaria. Jätteen hinnaksi tuli 8 dollaria tonnilta, kun asianmukaisesti käsiteltynä ongelmajätteen hinnaksi olisi tullut 1000 dollaria tonnilta. Ali Mahdi joka hallitsi Mogadishun pohjoista osaa 1992–1995 ja teki yhteistyötä YK:n avustusjärjestöjen kanssa on kieltäytynyt kommentoimasta väitteitä .


title: Afrikan sarven merirosvous

text:
Somalian ongelmia on vuosikymmeniä yritetty ratkaista maan ulkopuolelta, jotkut asiantuntijat ovat esittäneet, että ratkaisu Somalian ongelmiin saattaisi löytyä Somaliasta.
Siad Barren hallinnon kukistuttua Somaliasta on puuttunut toimiva keskushallitus. Kaupunkialueilla, kuten Mogadishussa toimii kuitenkin asukkaiden organisoimia yksityisiä poliisivoimia. Valtiovallan kukistuttua somalialaiset yksinkertaisesti ottivat uudestaan käyttöön perinteisen klaanipohjaisen hallinnon, jota siirtomaavalta tai Siad Barren diktatuuri ei koskaan pystynyt hävittämään. Somalien perinteistä yhteiskuntamuotoa pidetään anarkistisena, sillä yhteiskuntatieteilijöiden mukaan somalien paimentolainen elintapa ajautuu helposti ristiriitoihin paikalleen asettuneen, järjestäytyneen yhteiskunnan kanssa. Poliittinen liittolaisuus perustuu vahvemmin klaaniin kuin puolueeseen. Tämä tekee keskitetyn hallinnon erittäin vaikeaksi .
Antropologi Spencer MacCallumin mukaan ainoa hallintovalta, joka toimii Somaliassa on perinteiset Xeer-käräjät. Käräjillä sovitaan klaanien välisistä periaatteista, jotka takaavat matkustajalle turvallisen matkan, kauppiaille rehdin kaupan periaatteet. Xeer-käräjät toimivat lähes muinaiseen malliin kaikkialla maassa etenkin maaseudulla. MacCallum pitää Xeer-käräjien ansiona, että Somalia on selvinnyt niin hyvin ilman keskitettyä hallintoa, koska Xeer takaa lainsuojan kaupalle ja taloudelliselle kehitykselle. Laki ja rikokset määritellään omistusoikeuden mukaan ja rikosoikeus perustuu korvaukseen eikä vankeuteen. Vaikka Xeer-käräjät periaatteessa vastustaa verotusta, se takaa kuitenkin normaalin kaupankäynnin ja taloudellisen kehityksen MacCallum vertaa Xeer-käräjiä kuudennen vuosisadan Skotlantiin, josta myös puuttui keskitetty vallanpito .
Joidenkin asiantuntijoiden mukaan merirosvouteen Xeer-käräjiltä voisi löytyä pysyvä ratkaisu. Tällöin epäilemättä selvitettäisiin myös korvausvelvollisuus ryöstökalastuksen ja ongelmajätteiden dumppauksen osalta.


title: Painonnosto kesäolympialaisissa 1980

text: Vuoden 1980 kesäolympialaisissa kilpailtiin painonnostossa kymmenessä eri painoluokassa. Vain miehet kilpailivat. Nostomuotoina olivat tempaus ja työntö, ja mitalit jaettiin yhteistuloksen perusteella. Yhteistuloksen maailmanennätystä parannettiin viidessä luokassa. Raskaan sarjan kaksinkertainen olympiavoittaja ja maailmanennätyksen haltija Vasili Aleksejev jäi tempauksessa ilman tulosta.


title: Whose Line Is It Anyway?

text: Whose Line Is It Anyway? (lyh. Whose Line? tai WLIIA) on brittiläinen Hat Trick Productionsin tuottama ja Clive Andersonin juontama improvisaatiokomediasarja, jota Channel 4 on esittänyt televisiossa vuodesta 1988 alkaen. Ennen siirtymistä televisioon BBC Radio 4 oli esittänyt sarjaa kuuden jakson verran tammi-helmikuussa 1988.


title: Whose Line Is It Anyway?

text: Ohjelmasta tehtiin myös samannimistä yhdysvaltalaista versiota, jota ABC on esittänyt vuodesta 1998. Tämän version juontajana toimii Drew Carey. Se siirtyi The CW-kanavalle vuonna 2013 ja juontajaksi vaihtui Aisha Tyler.


title: Whose Line Is It Anyway?

text: Myös MTV3:lla esitettävä "Vedetään hatusta" perustuu samaan formaattiin.


title: Amir Hadad

text: Amir Hadad (s. 17. helmikuuta 1978 Ramla) on israelilainen tennispelaaja. Parhaimmillaan hän on sijoittunut ATP-maailmanlistalla kaksinpelissä sijalle 180 huhtikuussa 2003 ja nelinpelissä sijalle 87 toukokuussa 2003. Hän on voittanut yhden ATP-haastajaturnauksen kaksinpelissä. Hän on edustanut Israelia Davis Cupissa kahdeksassa maaottelussa vuosina 1998–2009.


title: Amir Hadad

text: Ranskan avoimien 2002 pääsarjaan Hadad pääsi karsintojen kautta. Ensimmäisellä kierroksella hän voitti Christophe Rochusin lukemin 6–1, 6–2, 6–7(4), 6–2, mutta hävisi toisella kierroksella Jarkko Niemiselle lukemin 7–6(4), 4–6, 4–6, 5–7.


title: Painonnosto kesäolympialaisissa 1976

text: Vuoden 1976 kesäolympialaisissa kilpailtiin painonnostossa yhdeksässä eri painoluokassa. Vain miehet kilpailivat. Nostomuotoina olivat tempaus ja työntö; aiemmin ohjelmaan kuulunut punnerrus oli jäänyt pois. Mitalit jaettiin kahden nostomuodon yhteistuloksen perusteella. Bulgarialainen Norair Nurikian oli ainoa, joka paransi yhteistuloksen maailmanennätystä; kahdessa muussa luokassa sivuttiin yhteistuloksen maailmanennätystä.


title: Painonnosto kesäolympialaisissa 1976

text: Puolalainen Zbigniew Kaczmarek menetti alle 67,5-kiloisten kultamitalin, bulgarialainen Valentin Hristov alle 110-kiloisten kultamitalin ja bulgarialainen Blagoi Blagojev alle 82,5-kiloisten hopeamitalin jäätyään kiinni dopingin käytöstä. Myös alle 90-kiloisissa neljänneksi sijoittunut yhdysvaltalainen Philip Grippaldi, alle 75-kiloisissa viidenneksi sijoittunut romanialainen Dragomir Ciorosian, alle 110-kiloisissa viidenneksi sijoittunut yhdysvaltalainen Mark Cameron ja yli 110-kiloisissa kuudenneksi sijoittunut tšekkoslovakialainen Petř Pavlašek kärähtivät dopingtestissä.


title: Josef von Seilern-Aspang

text: Kreivi Josef von Seilern-Aspang (25. marraskuuta 1884 – 18. elokuuta 1939 Lukov, Määri) oli itävaltalainen lintutieteilijä.


title: Josef von Seilern-Aspang

text: Seilern-Aspang kävi koulua Wienin lähistöllä Kalksburgissa ja Kremsierissä ja opiskeli maataloutta Hohenheimin ja Münchenin akatemioissa. Jo pikkupoikana hän kiinnostui linnuista ja keräsi linnunpesiä ja -munia. Myöhemmin hän perehtyi neotrooppisen alueen linnustoon, ja yhdessä Münchenin museon kanssa hän organisoi ammattikeräilijöiden tutkimusretkikuntia eri puolille Etelä-Amerikkaa. Tulokset hän julkaisi monissa kirjoituksissa, usein yhdessä Carl Edward Hellmayrin kanssa.


title: Josef von Seilern-Aspang

text: Seilern-Aspang matkusteli laajalti. Hän teki kaksi maailmanympärimatkaa, kävi Korsikalla ja Huippuvuorilla ja lähetti keräilijöitä muun muassa Albaniaan, Mallorcalle ja Rodokselle. Hänen kuollessaan kokoelmat käsittivät 25 000 linnunnahkaa ja noin 42 000 munaa 3 200 lajista. Lisäksi hänellä oli galleria, jossa oli näytteillä lukuisia erinomaisesti täytettyjä lintuja pesineen ja poikasineen. Tämä museo oli avoinna kaikille, ja etenkin koululuokat vierailivat siellä ahkerasti. Puistossa laidunsi monen lajisia peuroja, ja siellä oli aviaarioita, joissa oli jalostettuja ja vierasperäisiä fasaaneja koulutetun henkilökunnan vartioimana.


title: Josef von Seilern-Aspang

text: Seilern-Aspang nimesi yhdessä Hellmayrin kanssa punatöyhtömuuran ("Percnostola lophotes") ja omalla nimellään perunsepän ("Eubucco tucinkae").


title: Ethel Lilian Voynich

text: Ethel Lilian Voynich, omaa sukua Boole (11. toukokuuta 1864 Cork, Irlanti – 28. heinäkuuta 1960 New York) oli englantilainen kirjailija ja muusikko.


title: Ethel Lilian Voynich

text: Ethel Voynichin isä oli englantilainen matemaatikko George Boole. Vuonna 1885 hän valmistui Berliinin konservatoriosta. Ystävyys venäläisen kirjailijan Sergei Stepnjak-Kravtšinskin kanssa sai hänet kiinnostumaan Venäjästä. Vuosina 1887–1889 hän työskenteli Venäjällä opettajana. Palattuaan Englantiin, Boole osallistui venäläisten vallankumouksellisten emigranttien toimintaan. Vuonna 1892 hän meni naimisiin Siperiasta paenneen puolalaisen vallankumouksellisen Wilfrid Voynichin kanssa. Vuodesta 1920 hän asui New Yorkissa.


title: Ethel Lilian Voynich

text: Voynich aloitti kirjallisen toimintansa venäläisen kaunokirjallisuuden kääntäjänä. Hänen pääteoksensa on Italian 1830–1840-lukujen vapaustaistelusta kertova romaani ”Paarma” ("The Gadfly", 1897). Voimakkaan uskonnonvastaisen kirjan päähenkilö Paarma on kardinaalin poika, joka uhraa elämänsä vallankumouksellisten ihanteiden puolesta. Romaani oli valtavan suosittu Venäjällä ja entisessä Neuvostoliitossa, jossa se 1960-luvun alkuun mennessä oli julkaistu yli sata kertaa 22 kielellä, yhteensä yli kolmen miljoonan kappaleen painoksena. Kirjan pohjalta on tehty lukuisia näytelmiä, elokuvia ja oopperoita. Voinychin muita teoksia ovat romaanit "Jack Raymond" (1901), "Olive Latham" (1904), "An Interrupted Friendship" (”Keskeytynyt ystävyys”, 1910) ja "Put Off Thy Shoes" (”Riisu kenkäsi”, 1945).


title: Alexandre Rockwell

text: Alexandre Rockwell (s. 1957 Boston, Massachusetts) on yhdysvaltalainen elokuvaohjaaja, tuottaja ja käsikirjoittaja.


title: Alexandre Rockwell

text: Rockwell on venäläisen animaattorin ja "pinscreen"-animaation keksijän Alexandre Alexeieffin pojanpoika. Vuodesta 1986 vuoteen 1996 hän oli naimisissa näyttelijä Jennifer Bealsin kanssa. 8. helmikuuta 2003 lähtien hän on ollut naimisissa näyttelijä Karyn Parsonsin kanssa.


title: Alexandre Rockwell

text: Rockwell opettaa ohjaamista New Yorkin yliopiston Graduate Film Schoolissa.


title: Kóstas Chalkiás

text: Konstantínos ”Kóstas” Chalkiás (; s. 30. toukokuuta 1974 Lárisa, Kreikka) on kreikkalainen jalkapallomaalivahti. Hän edustaa Kreikan Superliigassa pelaavaa PAOKia sekä Kreikan jalkapallomaajoukkuetta.


title: Kóstas Chalkiás

text: Kaudella 1994–1995 Chalkiás pääsi jo Kreikan Superliigan Panathinaikosin kokoonpanoon, mutta ei pelannut otteluakaan. Myös seuraavalla vuodella hän ei päässyt pelaamaan. Kaudella 1996–1997 Chalkiás siirtyi Kreikan kolmanneksi korkeimmalle sarjatasolle Apollon Smyrni -seuraan, jossa hän pelasi 29 ottelua. Hän jatkoi seurassa vielä kaksi kautta.


title: Kóstas Chalkiás

text: Kaudella 1999–2000 Chalkiás palasi Panathinaikosiin ja tällä kertaa pelasi kuusi ottelua. Hän jatkoi seurassa vielä yhden kauden, jonka jälkeen hän siirtyi toiseen pääsarjaseuraan Iraklis Thessaloniki hakemaan lisää vastuuta. Chalkiaksen peliaika kasvoi kahdella seuraavalla kaudella 25 ottelun mittaiseksi. Kaudeksi 2003–2004 palasi taas Panathinaikosiin ja pelasi 10 ottelua pääsarjassa. Kauden kohokohdat olivat Kreikan Superliigan voitto ja Kreikan cupin. Seuraavalla kaudella hän pelasi 11 ottelua.


title: Kóstas Chalkiás

text: 28. tammikuuta 2005 Chalkiás teki sopimuksen Valioliigaseura Portsmouthin kanssa. Hän debytoi seurassa FA Cupissa Southamptonia vastaan tammikuun lopussa. Hän päästi monia helppoja maaleja ja joutui lopulta Jamie Ashdownin korvaamaksi maaliskuussa. Hän jätti seuran vain kuuden ottelun jälkeen ja hän jäi syvästi Portsmouth-kannattajien mieleen.


title: Kóstas Chalkiás

text: Chalkiás siirtyi seuraavaksi Espanjan toiseksi korkeimmalle sarjatasolle Segunda Divisióniin Real Murcian joukkueeseen. Hän pelasi liigassa kuitenkin vain kaksi ottelua. Tämän jälkeen Chalkiás palasi Kreikan Superliigaan, tällä kertaa Arikseen vuonna 2006. Hän jätti seuran kahden vuoden päästä ja siirtyi PAOK-seuraan. Hän pelaa seuran ykkösmaalivahtina.


title: Kóstas Chalkiás

text: Chalkiás edustaa myös Kreikan jalkapallomaajoukkuetta. Hän debytoi maajoukkueessa vuonna 2002 ja oli toiminut pitkään aikaan Antonios Nikopolidisin varamaalivahtina. Hän oli Kreikan joukkueessa vuoden 2004 EM-kilpailuissa, josta maa voitti yllätysmestaruuden ensimmäisistä kertaa historiassa. Chalkiás ei kuitenkaan pelannut yhdessäkään turnauksen ottelussa.


title: Kóstas Chalkiás

text: Hän oli mukana Kreikan joukkueessa vuoden 2005 Maanosaliittojen cupissa sekä vuoden 2006 MM-karsinnoissa, jossa hän ei pelannut otteluakaan. Vuoden 2008 EM-karsinnoissa Chalkiás sai enemmän vastuuta pelaamalla kuudessa ottelussa. Itse turnauksessa hän ei pelannut otteluakaan. Ykkösvahti Nikopolidisin lopettettua EM-kisojen jälkeen Chalkiaksesta tuli maajoukkueen uusi ykkösvahti ja hän pelasi lähes kaikki ottelut vuoden 2010 MM-kisojen karsinnoissa.


title: Richard Wagner (kirjailija)

text:
Richard Wagner (10. huhtikuuta 1952 Lovrin, Romania) romaniansaksalainen kirjailija, joka nyttemmin asuu Saksassa.
Opiskeltuaan saksan ja romanian kieltä ja kirjallisuutta Timișoarassa Wagner työskenteli saksan opettajana ja toimittajana. Hän julkaisi saksaksi runoja ja proosaa. Hän kuului kirjailijapiiriin "Aktionsgruppe Banat", johon kuluivat myös Gerhard Ortinau, Rolf Bossert, William Totok, Johann Lippet ja Ernest Wichner ja jonka lähipiirissä olivat myös Herta Müller ja Horst Samson.


title: Richard Wagner (kirjailija)

text: Vuonna 1987 hän joutui työ- ja julkaisukieltoon ja lähti silloisen puolisonsa Herta Müllerin kanssa Romaniasta ja on siitä pitäen työskennellyt kirjailijana ja asunut Berliinissä. Häneltä on ilmestynyt novelleja, romaaneja ja lisäksi hän on kirjoittanut esseitä ja kritiikkiä.


title: Richard Wagner (kirjailija)

text: Wagner kuuluu Die Achse des Guten -nimiseen keskusteluverkostoon.


title: Painonnosto kesäolympialaisissa 1972

text: Vuoden 1972 kesäolympialaisissa kilpailtiin painonnostossa yhdeksässä eri painoluokassa. Vain miehet kilpailivat. Nostomuotoina olivat punnerrus, tempaus ja työntö, joista punnerrus kuului viimeistä kertaa olympiaohjelmaan. Mitalit jaettiin kolmen nostomuodon yhteistuloksen perusteella. Kolmessa painoluokassa parannettiin yhteistuloksen maailmanennätystä ja yhdessä maailmanennätystä sivuttiin.


title: They Didn't Believe Me

text: ”They Didn't Believe Me” on Jerome Kernin säveltämä ja Herbert Reynoldsin sanoittama laulu vuoden 1914 musikaalista "The Girl from Utah". Se oli yksi viidestä kappaleesta, jotka lisättiin näytelmään sen Broadway-debyyttiä varten Knickerbocker Theaterissa 14. elokuuta 1914. Näytelmä oli lähtöisin Isosta-Britanniasta, mutta impressaario Charles Frohmanin mielestä siihen tarvittiin lisämateriaalia Yhdysvaltojen esityksiä varten.


title: They Didn't Believe Me

text: Kern oli säveltänyt musiikkia jo vuodesta 1902, mutta ”They Didn't Believe Me” oli hänen ensimmäinen menestyskappaleensa. Kappaleesta tuli standardi, ja se esitettiin vuoden 1949 MGM-musikaalissa "Kesäyön suudelma", jossa se laulettiin duettona Mario Lanzan ja Kathryn Graysonin välillä. Monet pop- ja jazzartistit artistit ovat levyttäneet kappaleen, mukaan lukien Frank Sinatra, Dinah Washington, Jeannette MacDonald, Charlie Parker, Stan Kenton, Bill Frisell, Harry Belafonte ja Marian McPartland.


title: They Didn't Believe Me

text: Kappaleen erikoisuus on, että se käyttää arkikieltä rakkauslaulussa. Tähän asti suurin osa rakkauslauluista oli luottanut liioittelevaan ja koristeelliseen kielenkäyttöön romanttisia tunteita kuvatessaan. Siitä syystä jotkut pitävät kappaletta modernin rakkauslaulun edelläkävijänä.


title: They Didn't Believe Me

text: Kappale julkaistiin ensimmäisen maailmansodan puhkeamisen aikaan, ja siitä tuli yksi monista sotilaiden rintamalla mukailemista lauluista. Kappaleesta muotoutui ironinen kertomus "helposta" elämästä juoksuhaudoissa. Tämän version nimeksi tuli ”We'll Never Tell Them” ja se nähdään Richard Attenborough'n vuoden 1969 elokuvan "Oi! Mikä ihana sota" lopulla.


title: Víctor López Seoane

text: Víctor López Seoane y Pardo-Montenegro (28. syyskuuta 1832 Ferrol – 14. heinäkuuta 1900 A Coruña) oli espanjalainen eläin- ja kasvitieteilijä.


title: Víctor López Seoane

text: Seoane opiskeli Santiago de Compostelassa ja valmistui filosofian kandidaatiksi 1851. Madridin Universidad Central de Madridissa hän opiskeli lääketiedettä ja valmistui Santiagossa 1859. Vuonna 1858 hän muutti Andaluciaan. 1862–1864 Seoane toimi professorina Instituto de La Coruñassa.


title: Víctor López Seoane

text: Seoane erikoistui hyönteisiin, lintuihin ja matelijoihin. Hän nimesi kaksi sammakkolajia ja linnuista punapyyn ("Alectoris rufa") alalajin "hispanica". Hänen kunniakseen on nimetty seoanenkyy ("Vipera seoanei").


title: Viktor Sirkiä

text: Viktor Sirkiä (s. 20. maaliskuuta 1949 Omskin piirikunta, Neuvostoliitto) on entinen suomalainen painonnostaja.


title: Viktor Sirkiä

text: Sirkiä sijoittui Moskovan 1980 olympialaisissa alle 110 kilogramman sarjassa yhdeksänneksi. EM-kilpailuissa hän sijoittui yhteistuloksissa seitsemänneksi vuonna 1974, kahdeksanneksi vuonna 1978, kymmenenneksi vuonna 1979 sekä yhdeksänneksi vuonna 1980. Hän voitti Pohjoismaiden mestaruuden vuosina 1974 ja 1978.


title: Viktor Sirkiä

text: Seuratasolla Sirkiä edusti Idrottsklubben-32:ta, Heraklesta ja Helsingin Tarmoa. Hän voitti Suomen mestaruuden vuosina 1974, 1978 ja 1980.


title: Viktor Sirkiä

text: Sirkiän uran parhaat tulokset olivat 155 kg tempauksessa, 210 kg työnnössä sekä 362,5 kg yhteistuloksessa.


title: Savilahden koulu

text: Savilahden yhtenäiskoulu on Vähänkyrön kirkonkylässä sijaitseva yhtenäiskoulu. Se aloitti toimintansa vuonna 1858 saman kylän Sallin talon yläkerrassa. Se on Pohjanmaan vanhin kansakoulu. Suurimpana vaikuttajana koulun perustamiselle oli Vähänkyrön silloinen kirkkoherra Jonas Anton Erlin. Koululle rakennettiin omat tilat Vähänkyrön kirkon viereen. 1990-luvulle paikkakunnalle rakennettiin uusi ala-aste, ja nykyisin vanha koulurakennus tunnetaan Savilahti-talona. Koulun nykyiset tilat remontoitiin ja laajennettiin vuonna 2013.


title: Uolevi Kahelin

text: Pertti Uolevi Kahelin (s. 17. kesäkuuta 1950 Kaarlela) on suomalainen painonnostaja.


title: Uolevi Kahelin

text: Kahelin sijoittui Los Angelesin 1984 olympialaisissa alle 60 kilogramman sarjassa kahdeksanneksi. MM-kilpailuissa hän sijoittui yhteistuloksissa 13:nneksi vuonna 1981, 14:nneksi vuonna 1982 ja 11:nneksi vuonna 1983. EM-kilpailuissa hän oli yhteistuloksissa yhdeksäs vuonna 1981 sekä kahdeksas vuosina 1982, 1983 ja 1984. Hän voitti Pohjoismaiden mestaruuden vuosina 1977 ja 1978.


title: Uolevi Kahelin

text: Seuratasolla Kahelin edusti Kokkolan Jymyä ja Vaasan Kiistoa. Hän voitti Suomen mestaruuden alle 60-kiloisissa vuosina 1974, 1975, 1977, 1978, 1979, 1982 ja 1983 sekä alle 67,5-kiloisissa vuonna 1984.


title: Rare Exports

text: Rare Exports () on suomalainen kauhuelokuva vuodelta 2010. Se on aiemmin mainoksia ja lyhytelokuvia ohjanneen Jalmari Helanderin ensimmäinen pitkä ohjaustyö ja perustuu hänen aiempiin lyhytelokuviinsa "Rare Exports, Inc." (2003) ja "" (2005). Elokuvan kuvaukset aloitettiin 26. lokakuuta 2009 Pohjois-Norjassa ja ensi-ilta oli 3. joulukuuta 2010. Suomessa elokuva keräsi 252 656 katsojaa. Suomen lisäksi elokuva otettiin teatterilevitykseen muun muassa Yhdysvalloissa, Britanniassa, Saksassa ja Australiassa.


title: Rare Exports

text: "Rare Exports" sijoittuu lyhytelokuvien tapahtumia edeltävään aikaan. Elokuvan tapahtumat saavat alkunsa, kun Korvatunturilla kaivauksia tekevä amerikkalainen retkikunta saa selville tunturin olevan todellisuudessa ikivanha hautakumpu ja aikoo räjäyttämällä avata haudan saadakseen käsiinsä sen sisällä olevan salaisuuden.


title: Rare Exports

text: Korvatunturin ovat saamelaiset kasanneet kivestä ja purusta tuhansia vuosia sitten vangitakseen joulupukin, joka oli suututtanut heidät. Nyt retkikunta on kuitenkin päästänyt hänet valloilleen, ja läheisessä kylässä tapahtuu kummallisia asioita. Kymmeniä poroja on tapettu, ja teurastamoyrittäjä Rauno (Jorma Tommila) ja tämän poika Pietari (Onni Tommila) ovat menettäneet niistä saatavat rahat. Susia epäillään syyllisiksi, mutta Pietari ymmärtää ystävänsä Juuson (Ilmari Järvenpää) pilkanteosta huolimatta, että tekeillä on jotain pahempaa.